(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΖ΄

Τετάρτη 22 Ιουνίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Α. Κατσανιώτη και Φ. Αραμπατζή, σελ.
3. Επί διαδικαστικού θέματος, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στην Βουλή, σύμφωνα με το άρθρο 86 του Συντάγματος και τον ν.3126/2003 περί Ποινικής Ευθύνης Υπουργών, όπως ισχύει, στις 21/06/2016 ποινική δικογραφία που αφορά τον τέως Υπουργό Ναυτιλίας και Αιγαίου κ. Μιλτιάδη Βαρβιτσιώτη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων και αναφορών - ερωτήσεων της Πέμπτης 23 Ιουνίου 2016, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση επί της αρχής, των άρθρων και των τροπολογιών και ψήφιση στο σύνολο των σχεδίων νόμων του Υπουργείου Εθνικής Άμυνας:
 1. «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM)», σελ.
 2. «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού», σελ.
 3. «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ΑΤΗΕΝΑ όσον αφορά στις Υπηρεσίες Μετακινήσεων και Μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΚΗ Φ. , σελ.
ΒΑΡΕΜΕΝΟΣ Γ. , σελ.
ΒΡΟΥΤΣΗΣ Ι. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Π. , σελ.
ΚΑΝΕΛΛΗ Γ. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΗΤΑΡΑΚΗΣ Π. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΣΤΑΜΑΤΑΚΗ Ε. , σελ.
ΧΡΥΣΟΒΕΛΩΝΗ Μ. , σελ.

Β. Επί των σχεδίων νόμων του Υπουργείου Εθνικής Άμυνας:
ΒΡΟΥΤΣΗΣ Ι. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Π. , σελ.
ΚΑΝΕΛΛΗ Γ. , σελ.
ΚΑΤΣΙΚΗΣ Κ. , σελ.
ΚΟΥΖΗΛΟΣ Ν. , σελ.
ΛΟΒΕΡΔΟΣ Α. , σελ.
ΛΥΚΟΥΔΗΣ Σ. , σελ.
ΜΗΤΑΡΑΚΗΣ Π. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΠΠΑΣ Χ. , σελ.
ΣΑΡΙΔΗΣ Ι. , σελ.
ΣΚΟΥΡΛΕΤΗΣ Π. , σελ.
ΣΤΑΜΑΤΑΚΗ Ε. , σελ.
ΧΡΥΣΟΒΕΛΩΝΗ Μ. , σελ.

ΠΑΡΕΜΒΑΣΕΙΣ:
ΔΑΒΑΚΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΖ΄

Τετάρτη 22 Ιουνίου 2016

Αθήνα, σήμερα στις 22 Ιουνίου ημέρα Τετάρτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 23 Ιουνίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 989/13-6-2016 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την εναρμόνιση των διαδικασιών αποπληρωμής δανείων τρίτεκνων οικογενειών του ιδιωτικού τομέα με τις τρίτεκνες οικογένειες του δημοσίου.

2. Η με αριθμό 992/13-6-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Οικονομικών, σχετικά με τη χρεοκοπία της χώρας και τη δημοσιονομική εκτροπή.

3. Η με αριθμό 1006/14-6-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης,σχετικά με τα προβλήματα στους βρεφονηπιακούς και παιδικούς σταθμούς.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 990/13-6-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Αγροτικής Ανάπτυξης και Τροφίμων, σχετικά με την καταβολή των αγροτικών επιδοτήσεων.

2. Η με αριθμό 993/14-6-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υγείας,σχετικά με τη δωρεάν παροχή ιατροφαρμακευτικής περίθαλψης στους οικονομικά αδύναμους και ανασφάλιστους πολίτες.

3. Η με αριθμό 1005/14-6-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τους Υπουργούς Εσωτερικών και Διοικητικής Ανασυγκρότησηςκαι Εθνικής Άμυνας, σχετικά με τη λήψη μέτρων για τους διπλά εγκλωβισμένους πρόσφυγες και μετανάστες στα hot spots των νησιών του Αιγαίου.

4. Η με αριθμό 985/13-6-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την εξομοίωση των τρίτεκνων οικογενειών με τις πολύτεκνες.

5. Η με αριθμό 984/13-6-2016 επίκαιρη ερώτηση του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τη μη συμπερίληψη της Σάμου στην πιλοτική φάση εφαρμογής του κοινωνικού εισοδήματος αλληλεγγύης.

6. Η με αριθμό 945/3-6-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με τις συνεχιζόμενες αλβανικές προκλήσεις.

7. Η με αριθμό 946/3-6-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τη χρηματοδότηση της Τουρκίας μέσω του προξενείου της Κομοτηνής για την αγορά ακινήτων περιουσιών απελπισμένων Ελλήνων στη Θράκη.

8. Η με αριθμό 914/27-5-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου – Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη δημιουργία παράνομων νηπιαγωγείων και οικοτροφείων στην Ξάνθη.

9. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου – Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3141/12-2-2016 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Αθανασίου Μιχελή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το κληροδότημα της Ιωάννας Κρίκκη στο Ορφανοτροφείο Λάρισας.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

 Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας:

1. «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών  Άμυνας της Νοτιοανατολικής Ευρώπης (SEDM)».

 2. «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού».

3. «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ΑΤΗΕΝΑ όσον αφορά στις Υπηρεσίες Μετακινήσεων και Μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)».

Κυρίες και κύριοι συνάδελφοι, τα νομοσχέδια ψηφίστηκαν στη Διαρκή Επιτροπή κατά πλειοψηφία. Εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμφωνιών.

Ωστόσο, επειδή έχουν κατατεθεί δύο υπουργικές τροπολογίες, η υπ’ αριθμόν 498/35 και η υπ’ αριθμόν 504/36, καθώς και μια βουλευτική τροπολογία, η υπ’ αριθμόν 505/37, προτείνω να τοποθετηθούν αρχικά επί της αρχής των τριών συμβάσεων ο κ. Νικόλαος Κούζηλος από τον Λαϊκό Σύνδεσμο-Χρυσή Αυγή και η κ. Λιάνα Κανέλλη από το ΚΚΕ, που είτε δήλωσαν «παρών» είτε καταψήφισαν στη Διαρκή Επιτροπή καθώς και ο αρμόδιος Υπουργός για πέντε λεπτά.

Στη συνέχεια προτείνω να συζητηθούν μαζί οι τροπολογίες με τους εισηγητές, τους ειδικούς αγορητές, τους Κοινοβουλευτικούς Εκπροσώπους, τους αρμόδιους Υπουργούς και όσους εγγραφούν και να μιλήσει ο καθένας για πέντε λεπτά. Αφού ολοκληρωθεί και η συζήτηση επί των τροπολογιών με τις τοποθετήσεις και των αρμοδίων Υπουργών, θα γίνει χωριστά η ψηφοφορία επί των τριών συμβάσεων.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα συνεφώνησε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, μου επιτρέπετε, πριν ξεκινήσουμε, να πάρω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κύριε Πρόεδρε, πριν αρχίσει η συζήτηση, αν μου επιτρέπετε, θα ήθελα να πω το εξής: Κατ’ αρχάς, είδα την εκπρόθεσμη τροπολογία του Βουλευτή συναδέλφου, κ. Λαζαρίδη, η οποία είναι απολύτως λογική και ικανοποιεί μια μεγάλη ανάγκη, αλλά δεν μπορώ αυτή τη στιγμή, χωρίς να υπάρχει σύμφωνη γνώμη του Υπουργού Οικονομικών και του Υπουργού Δικαιοσύνης να την κάνω δεκτή. Θα σας πρότεινα, λοιπόν, και ενώ αρχίζει η συζήτηση για τα τρία νομοσχέδια, να επικοινωνήσετε με τον κ. Αλεξιάδη και με τον κ. Παρασκευόπουλο και αν υπάρχει σύμφωνη γνώμη των δύο Υπουργείων, πιστεύω ότι είναι μια τροπολογία που θα μπορούσαμε να τη δεχθούμε. Όμως, δεν μπορεί να γίνει αυτό, αν δεν υπάρχει η σύμφωνη γνώμη των δύο Υπουργών και βεβαίως, του Γενικού Λογιστηρίου του Κράτους για το αν επιφέρει αυτό κάποια οικονομική επιβάρυνση.

Όμως, επειδή καλύπτει μια μεγάλη ανάγκη, ιδιαίτερα στις επιχειρήσεις που έχουν μεγάλο πρόβλημα ρευστότητος, πιστεύω ότι ίσως με μια συνεννόηση, που μπορείτε να κάνετε -θα το επιδιώξουμε και εμείς, αν και την καταθέσατε την τροπολογία τελευταία στιγμή και αν την ξέραμε από προχθές, θα ήταν πιο εύκολα τα πράγματα- μπορούμε να το δούμε με θετική ματιά. Σας παρακαλώ να επικοινωνήσετε και αφού έρθετε σε επικοινωνία, πιθανώς να την δούμε.

Όσον αφορά τις άλλες δύο τροπολογίες, θα ήθελα να προτείνω, εάν υπάρχει σύμφωνη γνώμη των κομμάτων -είναι μια ευκαιρία, πιστεύω, για τη Βουλή- στην τροπολογία για τα διπλώματα αυτοκινήτων, που έχουν σταματήσει εδώ και καιρό λόγω των προβλημάτων, που είχαν δημιουργηθεί, να εξετάσουμε και να ζητήσουμε το όριο ηλικίας της χορήγησης διπλώματος από τα δεκαοκτώ έτη να πάει στα δεκαεπτά έτη, με την προϋπόθεση ότι θα υπάρχει και ενήλικας στο αυτοκίνητο, όταν θα οδηγεί ο ανήλικος.

Θα το εξετάσουμε αυτό και θα το δει και η κ. Χρυσοβελώνη. Είναι μια πρόταση και από τη στιγμή που συζητάμε πλέον να δοθεί ψήφος στα δεκαεπτά, δεν νομίζω ότι θα πρέπει στα παιδιά των δεκαεπτά χρόνων, που θα μπορούν να πάρουν δίπλωμα και να έχουν ενήλικα μαζί τους, να μην επιτρέψουμε να επεκταθεί. Είναι μια ευκαιρία μέχρι τη λήξη της συζητήσεως να το δούμε και αυτό. Έχω μιλήσει και με τον Πρωθυπουργό και το βλέπει με θετική ματιά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μετά από αυτές τις διευκρινίσεις του κυρίου Υπουργού, τον λόγο έχει ο κ. Νικόλαος Κούζηλος, ειδικός αγορητής της Χρυσής Αυγής για πέντε λεπτά για να τοποθετηθεί επί της αρχής των συμφωνιών.

Κύριε Κούζηλε, έχετε τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Όσον αφορά την κύρωση με τη Φινλανδία, θα τονίσουμε ότι έχουμε άριστες σχέσεις με τη φίλη Δημοκρατία της Φινλανδίας και θεωρούμε θετική τη σύναψη των διμερών σχέσεων με τη Φινλανδία και ειδικά στην αμυντική βιομηχανία.

Το ερώτημα που θέτουμε, είναι στο κατά πόσο εμείς θα μπορούμε να σταθούμε με τον κατήφορο που έχει πάρει η ελληνική αμυντική βιομηχανία, με τα προβλήματα που έχει αυτή τη στιγμή η ελληνική αμυντική βιομηχανία.

Θα θέλαμε να προτείνουμε στον κύριο Υπουργό κάποια στιγμή, όταν θα έχει χρόνο, -θα ήταν πολύ ευχάριστο- να έχουμε μια προ ημερησίας ενημέρωση στην Επιτροπή Εξωτερικών και Άμυνας για την αμυντική βιομηχανία. Οπότε ψηφίζουμε «παρών» στη συγκεκριμένη κύρωση.

Όσον αφορά το Πολυεθνικό Συντονιστικό Κέντρο Στρατηγικών Θαλασσίων Μεταφορών, που ιδρύθηκε το 2004 με σκοπό να καλύψει τα ελλείμματα του ΝΑΤΟ και της Ευρωπαϊκής Ένωσης στον τομέα των στρατηγικών θαλασσίων μεταφορών, η αποστολή του είναι η ναύλωση πλοίων. Με άλλα λόγια, συμβάλλει στην εξεύρεση μέσων στρατηγικών θαλασσίων μεταφορών κατά κύριο λόγο του ΝΑΤΟ.

Αυτοχαρακτηρίζεται ως ανεξάρτητος πολυεθνικός οργανισμός, αλλά στην ουσία είναι ένας τεχνικός μηχανισμός βοήθειας του ΝΑΤΟ αμερικάνικης έμπνευσης, τον οποίο καταψηφίζουμε.

Όσον αφορά τη συμφωνία για την Επιτροπή Συντονισμού, στο πλαίσιο της Συνόδου των Υπουργών Άμυνας της Νοτιοανατολικής Ευρώπης, που υπογράφηκε το 2009, όπου ξεκίνησε μέσα από μια αμερικανική παρότρυνση, στην αιτιολογική έκθεση γράφει: «Η δημιουργία κλίματος σταθερότητας, ειρήνης, ασφάλειας, η σύσφιγξη των σχέσεων μεταξύ των κρατών της Νοτιοανατολικής Ευρώπης.».

Εδώ έχουμε το ερώτημα, με ποιους; Τουρκία, Αλβανία, Σκόπια; Διμερείς σχέσεις και σύσφιγξη σχέσεων; Για ποια ειρήνη μιλάμε, από τη στιγμή που μας έχει θέσει casus belli η Τουρκία; Βλέπουμε τι κάνουν οι Αλβανοί. Βλέπουμε τι κάνουν οι Σκοπιανοί.

Στην ουσία, θεωρούμε ότι είναι μια υποκριτική συμφωνία που δεν εξυπηρετεί τα εθνικά συμφέροντα, αλλά εξυπηρετεί τα συμφέροντα της Αμερικής. Καταψηφίζουμε την εν λόγω συμφωνία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Κανέλλη για πέντε λεπτά.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Τοποθετηθήκαμε εκτενώς στη Βουλή. Εδώ να παρακαλέσω για μια ακόμη επισήμανση. Είχαμε τροπολογίες, οι οποίες ήρθαν σε συμβάσεις. Δεν μιλάμε για άσχετα πράγματα. Μιλάμε για τραγικά άσχετα πράγματα.

Κάποια στιγμή -την τελευταία στιγμή- ήρθαν και μπήκαν αυτές οι τροπολογίες. Είναι δύο άσχετες. Η μία μπήκε στη μία σύμβαση. Η άλλη μπήκε στην άλλη σύμβαση. Μετά αποσύρθηκε η μία, αφού ενοποιήθηκαν οι δύο.

Δηλαδή, σε ποια πολιτισμένη χώρα θα πάτε και θα λέτε ότι στη σύμβαση μεταξύ Ελλάδας και Φινλανδίας υπάρχει και τροπολογία, η οποία αφορά τους οδηγούς;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας–Πρόεδρος των Ανεξαρτήτων Ελλήνων):** Δεν υπάρχει τώρα.

**ΛΙΑΝΑ ΚΑΝΕΛΛΗ:** Το ξέρω ότι δεν υπάρχει αυτή τη στιγμή. Σας λέω τι διαδικασία ακολουθήθηκε μέχρι στιγμής.

Κάνουμε μια συζήτηση σήμερα σε επίπεδο Επιτροπής Εξωτερικών και Άμυνας για συμβάσεις -πολύ σοβαρές συμβάσεις- και ξαφνικά έχουμε και τροπολογίες άσχετες για να ρυθμίσουμε ζητήματα και, προσέξτε, ζητήματα που χρήζουν ρυθμίσεως και είναι και απαραίτητα.

Ας πάμε τώρα στις συμβάσεις αυτές καθαυτές. Άμα μιλήσουμε για το ΠΟΣΚΕΣΘΑΜ -θα μιλήσω και για τις τρεις- τοποθετηθήκαμε και σας είπαμε ότι αυτό το κυνήγι του γεωστρατηγικού πλασαρίσματος συμφερόντων δεν οδήγησε ποτέ πουθενά. Δεν ωφέλησε ποτέ κανέναν πολίτη. Δεν ωφέλησε ποτέ τους πολίτες αυτού τόπου.

Και αυτό το πολυεθνικό, στρατηγικό, συντονιστικό θαλασσίων μεταφορών Αθήνας τι κάνει; Με χρήματα του ελληνικού λαού, αξιοποιώντας και το έμψυχο δυναμικό του, τις Ένοπλες Δυνάμεις, κάνει στην πραγματικότητα τον πράκτορα. Τον πράκτορα -αφιλοκερδώς δηλαδή- μεταξύ εφοπλιστικού κεφαλαίου και ιμπεριαλιστικών συμφερόντων.

Γιατί μπορεί να είναι κάτι τέτοιο θετικό; Για ποιο πράγμα; Ποιους προστατεύει; Ανεβάζει το μεροκάματο των ναυτεργατών; Τίποτα από αυτά δεν κάνει. Χρησιμοποιεί και τις Ένοπλες Δυνάμεις για τα συμφέροντα της κυρίαρχης τάξης.

Ας πάμε στη Φινλανδία. Έχουμε πει ότι το ΚΚΕ τάσσεται υπέρ μιας αμυντικής βιομηχανίας, η οποία εξυπηρετεί κυριολεκτικά τις ανάγκες της χώρας. Το αν έχει προβλήματα η αμυντική βιομηχανία, το ξέρουν και οι πέτρες. Ευτυχώς δεν το ξέρουν οι σφαίρες ακόμα, αλλά το ξέρουν και οι πέτρες.

Κι επειδή το ξέρουν και οι πέτρες, βλέπουμε ότι αυτή η συμφωνία είναι στο πλαίσιο εξυπηρέτησης πάλι συμφερόντων. Άκουσα τον κύριο Υπουργό ευθαρσώς στην επιτροπή να λέει ότι δεν είναι κακό να βγάζουν χρήματα και αυτοί που ασχολούνται με την αμυντική βιομηχανία, όπως είπατε, κύριε Υπουργέ, ότι δεν είναι κακό να βγάζουν χρήματα οι εφοπλιστές. Εξαρτάται πώς τοποθετείται κανένας απέναντι σε αυτά.

Ξέρετε ότι η Φινλανδία είναι συνώνυμη μιας σειράς καταστάσεων και ο όρος «Φινλανδοποίηση» -επειδή ελέχθη την άλλη φορά- είναι ένας όρος που κατασκευάστηκε από αυτούς που ήθελαν να εξυπηρετήσουν τα συμφέροντά τους.

Ψάξτε τη «NOKIA» και ψάξτε την «IKEA» αυτή τη στιγμή, πώς δημιουργήθηκαν, πού είναι, πόσους απέλυσαν, τι έχουν σε σχέση με τον στρατηγικό σχεδιασμό της χώρας.

Αντίστοιχα είναι τα πράγματα με την «ERICKSON», που ο κόσμος την ξέρει από τα τηλέφωνα, αλλά στην πραγματικότητα είναι βαθιά χωμένη και βαλμένη σε εκατόν ογδόντα εταιρείες, για να μην πάω πίσω στο ζήτημα των υποκλοπών και μια σειρά άλλων πραγμάτων των αμυντικών συστημάτων άλλων χωρών σε ολόκληρο τον κόσμο.

Δεν μπορούμε να παρουσιάζουμε τα ιδιωτικά συμφέροντα ως ελληνικά σε κανέναν τομέα, πολλώ μάλλον τον αμυντικό. Δεν μπορείτε να καυχιέστε ότι αρμενίζει η ελληνική σημαία για λογαριασμό του ελληνικού λαού, γιατί έχει το μεγαλύτερο τονάζ εφοπλιστικά. Δεν φορολογούνται. Ούτε 1% δεν πληρώνουν. Δεν ανήκει το τονάζ αυτό στον ελληνικό λαό. Δεν είναι δικό του. Δεν ναυλώνει, δεν αποφασίζει, δεν κάνει τίποτα.

Το ίδιο ισχύει και στο επίπεδο των συνεργασιών σε επίπεδο στρατηγικό. Ξέρετε ότι σ’ αυτό δεν υπάρχουν πατρίδες. Έλεος, δηλαδή! Μπορεί να υπάρχουν ελληνικές εταιρείες ουκ ολίγες, οι οποίες αναβαθμίζουν ηλεκτρονικά τα τούρκικα αεροπλάνα.

Μην το παίζουμε, δηλαδή, ότι είναι πατριωτικό καθήκον να ενισχύσεις, συμπιέζοντας την εργατική τάξη, την αστική τάξη, για να μπορεί να καμώνεται απλώς ότι είναι περήφανη. Αλλιώς θα φτάσουμε να παίρνουμε συγχαρητήρια από αυτούς που μας έχουν δανείσει και τα παίρνουν πίσω και θα τα παίρνουν πίσω με υπερβολικούς τόκους για τα επόμενα εκατό χρόνια.

Καταλήγοντας -και τελειώνω, κύριε Πρόεδρε- στη συμφωνία για την Επιτροπή Συντονισμού στο πλαίσιο της Συνόδου των Υπουργών Άμυνας της Νοτιοανατολικής Ευρώπης -αυτή που συνήθως λέμε SEDM- είναι στο πλαίσιο διαφόρων πρωτοβουλιών, οι οποίες, εκτός των άλλων, βάζουν και σε κίνδυνο τη χώρα.

Σε αυτή την περιοχή που ζούμε, σε αυτή την υπέροχη γωνιά της Μεσογείου, με αυτές τις θάλασσες, με αυτό τον λαό και με αυτή τη στρατηγική σημασία, οι Βαλκανικές Ταξιαρχίες, που συγκροτήθηκαν στο πλαίσιο της Συνόδου των Υπουργών Εθνικής Άμυνας, η πολυεθνική δύναμη ειρήνης της Νοτιοανατολικής Ευρώπης και μια σειρά από τέτοια με trademark, έχει μπει μια σφραγίδα «ειρήνη», «ειρήνη και συνεργασία» στα σύμφωνα σταθερότητας. Μεγαλύτερο εμπορευματοποιημένο προϊόν στο επίπεδο του ΝΑΤΟ και των μελών του από την ειρήνη δεν υπάρχει.

Αν κοιτάξετε γύρω-γύρω, εκεί που είναι το ΝΑΤΟ, ήθελα να μου πείτε πού την είδατε την ειρήνη, πού τη βρήκατε την ειρήνη. Σε ποια ειρηνευτική αποστολή, πραγματικά ειρηνευτική αποστολή, μπορεί κάποιος να τους δώσει έστω και μισό πόντο εύσημα; Όπου έχει ξεσπάσει ταραχή και εμφανίζεται, όπου έχει ανοίξει μέτωπα και πολέμους το ΝΑΤΟ, με οποιαδήποτε μορφή σαν και αυτή που φέρνετε εδώ, τι έχει συμβεί; Στον κοντινό μας περίγυρο τα μισά μέλη του ΝΑΤΟ και τα υποψήφια για να γίνουνε με οποιονδήποτε τρόπο έχουν κλείσει τα σύνορα. Στα υπόλοιπα; Η γραμμή της Λευκωσίας είναι στη θέση της. Στην Αφρική οπουδήποτε έχει εμφανιστεί το ΝΑΤΟ, αίμα ρέει.

Είπατε ότι τακτοποιήθηκαν τα ζητήματα με τη Λιβύη. Βέβαια! Κομματάκια έγινε η Λιβύη. Ευτυχεί ο λαός της Λιβύης αυτή τη στιγμή;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …(δεν ακούστηκε).

**ΛΙΑΝΑ ΚΑΝΕΛΛΗ:** Όχι, εσείς. Στα τρία ή στα τέσσερα. Εσείς δεν χρειάζεται να πείτε και πολλά πράγματα. Ο Υπουργός Εξωτερικών έχει πιάσει τα μαντήλια και έχει χορέψει με τους Υπουργούς του ΝΑΤΟ. Έχει χορέψει σε όλους τους τόνους. Μη μιλάτε για ειρήνη στο ΝΑΤΟ. Εκτός από το να βρίσκεστε, να τρώτε και να τραγουδάτε μαζί, ειρήνη δεν έχετε διασφαλίσει ποτέ πουθενά, δουλειά ποτέ πουθενά, παρά μόνο σε μισθοφόρους, που τρέχουν δεξιά και αριστερά, γι’ αυτές τις καταστάσεις.

Κοιτάξτε να δείτε. Τα αεροπλανοφόρα της Μεσογείου, η αξιοποίηση της Σούδας, οι βάσεις οι καινούργιες, που τους έχετε προτείνει να γίνουν στο Αιγαίο, δεν πρόκειται να κάνουν τη ζωή καλύτερη. Δεν θα «φτηνύνουν την ξαπλώστρα» και ξέρετε πάρα πολύ καλά τι εννοώ, πού πηγαίνουν τα λεφτά και ποιος τα παίρνει, τι τα κάνει. Και όλο αυτό πουλιέται σε συσκευασία ειρήνης; Από το Μεξικό μέχρι τη Γαλλία και από το Βέλγιο μέχρι τον Νότιο Πόλο, όπου έχουν αναμιχθεί σχηματισμοί σαν το ΝΑΤΟ, μόνο αίμα ρέει.

Έχουμε καταψηφίσει και επαναλαμβάνουμε την καταψήφιση και των τριών συμφωνιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, δεν υπάρχει πουθενά αναφορά στο ΝΑΤΟ στις συμφωνίες αυτές. Τέλος πάντων, εγώ θέλω να κάνω μια-δυο διευκρινίσεις, καθώς ειπώθηκαν τα περισσότερα στη Διαρκή Επιτροπή.

Όσον αφορά το θέμα των πλοίων υπό ελληνική σημαία, δεν εξυπηρετούνται μόνο εφοπλιστές και θέλω να απαντήσω. Έχω ξαφνιαστεί, πραγματικά, από τη θέση σας, κυρία Κανέλλη. Αντιλαμβάνομαι να μην κερδίζουν ποτέ οι εφοπλιστές κ.λπ.. Όμως, στα πλοία υπό ελληνική σημαία η υποχρεωτική σύνθεση είναι με Έλληνες ναυτικούς και αξιωματικούς γέφυρας και αξιωματικούς μηχανής, αλλά και ναυτεργάτες.

Έλληνες εργάζονται σε αυτά τα πλοία, τα οποία αναλαμβάνουν αυτές τις αποστολές και εισπράττουν ένα ποσό αρκετά σημαντικό για την επιβίωση όχι μόνο των εφοπλιστών αλλά και των ναυτεργατών και των αξιωματικών του Εμπορικού μας Ναυτικού. Δεν νομίζω ότι πρέπει να τα μηδενίσουμε όλα.

Δεν έχω να προσθέσω κάτι άλλο.

Επειδή ακούστηκε κάτι για το θέμα της Πρώην Γιουγκοσλαβικής Δημοκρατίας της Μακεδονίας, θα σας πω ότι η θέση που ισχύει, είναι αυτή που ο πρώην Πρωθυπουργός, ο Κωνσταντίνος Καραμανλής, εκ μέρους της Ελλάδος πήρε στο Βουκουρέστι.

Όσο υπάρχουν αλυτρωτικές τάσεις από τη μεριά των Σκοπίων, όσο συνεχίζουν να επιμένουν στη χρήση του όρου «Μακεδονία», δεν πρόκειται ποτέ να συναινέσουμε στην είσοδό τους στο ΝΑΤΟ. Αυτό είναι ξεκάθαρο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Θα προχωρήσουμε στη συζήτηση επί των τροπολογιών, όπως προαναφέρθηκε.

Τον λόγο έχει ο Υπουργός κ. Σκουρλέτης, για να τοποθετηθεί επί της τροπολογίας με γενικό αριθμό 504 και ειδικό 36 για την παράταση της διάρκειας των θέσεων ορισμένου χρόνου στη Ρυθμιστική Αρχή Ενέργειας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Νομίζω ότι είναι απολύτως σαφές το τι εξυπηρετεί η συγκεκριμένη τροπολογία. Πρόκειται για θέσεις ανθρώπων, οι οποίοι ήδη λειτουργούν στο πλαίσιο της ΡΑΕ με μία σύμβαση που λήγει στο τέλος του μήνα. Οι θέσεις αυτές προβλέπονταν από τους νόμους 3734/2009 και 4203/2013 και παρατείνονται μέχρι τις 30-9-2017.

Θέλω να πω ότι με τις αλλαγές, που είναι αυτή τη στιγμή σε εξέλιξη, ο ρόλος της Ρυθμιστικής Αρχής Ενέργειας αντιλαμβάνεστε ότι είναι καθοριστικός και ενδυναμώνεται ολοένα και περισσότερο. Άρα υπάρχει ανάγκη να στηριχθεί η δουλειά της. Μάλιστα, δεν σας κρύβω ότι στους βραχυπρόθεσμους σχεδιασμούς μας είναι το πώς πλέον θα προχωρήσουμε με τις νέες οργανικές θέσεις, οι οποίες θα προκηρυχθούν με βάση την προβλεπόμενη διαδικασία, έτσι ώστε να στηρίξουμε τη Ρυθμιστική Αρχή Ενέργειας εάν θέλουμε τελικά όλα αυτά, τα οποία σχεδιάζονται και υλοποιούνται, να μπουν σε μια τάξη και να μπορέσει να παίξει τον ρόλο της η συγκεκριμένη αρχή.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Οπότε, με το χρονικό όριο της εκπνοής των συμβάσεων μπορεί να καλυφθήκατε και εσείς, κυρία Κανέλλη, ως προς την τροπολογία.

Τον λόγο έχει η κ. Χρυσοβελώνη επί της τροπολογίας με γενικό αριθμό 498 και ειδικό 35, σχετικά με την εκτέλεση του έργου της δοκιμασίας προσόντων και συμπεριφοράς υποψηφίων οδηγών και οδηγών.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Αναφερόμαστε, λοιπόν, στην ψήφιση της υπ’ αριθμόν 498/35 πολυαναμενόμενης τροπολογίας. Νομίζω ότι όλοι θα συμφωνήσουμε πως η ψήφιση της συγκεκριμένης τροπολογίας είναι αναγκαία, έτσι ώστε να μπορέσει να διασφαλιστεί η συνέχιση της εκτέλεσης του έργου της δοκιμασίας των προσόντων και της συμπεριφοράς υποψηφίων οδηγών και οδηγών, το οποίο από 1-6-2017, όπως αναφέρεται και στο κείμενο της τροπολογίας, θα διενεργείται εντός του ωραρίου λειτουργίας των δημοσίων υπηρεσιών.

Αυτό το νέο σύστημα διενέργειας εξετάσεων βρίσκεται ήδη στη φάση της επεξεργασίας από το Υπουργείο μας και θα καταβάλουμε κάθε δυνατή προσπάθεια ώστε να είναι έτοιμο ακόμα και πριν από την 1-6-2017, ημερομηνία η οποία τίθεται ως απώτατο χρονικό όριο.

Το νέο αυτό σύστημα θα έχει ως σκοπό να μπορέσει να διασφαλίσει τη διαφάνεια, με νέες αδιάβλητες διαδικασίες, της εξέτασης των υποψηφίων οδηγών με ένα νέο σώμα, στο οποίο ασφαλώς και θα ενταχθεί το ήδη υπάρχον προσωπικό –αυτή, τουλάχιστον, είναι η στόχευση του Υπουργείου- και βεβαίως θα λειτουργεί και οι εργαζόμενοι θα παρέχουν τις υπηρεσίες τους εντός του ωραρίου λειτουργίας των δημοσίων υπηρεσιών.

Επομένως απαιτείται άμεσα η θέσπιση ενός μεταβατικού χρονικού διαστήματος για την ομαλή μετάβαση του συστήματος εξέτασης υποψηφίων οδηγών και οδηγών εντός του ωραρίου λειτουργίας των δημοσίων υπηρεσιών, προκειμένου να μπορέσουν άμεσα να εξυπηρετηθούν οι πολίτες και ιδίως οι υποψήφιοι οδηγοί αναφορικά με τα ζητήματα της έκδοσης των αδειών, οι δε περιφερειακές υπηρεσίες να μπορέσουν να αντεπεξέλθουν με το υφιστάμενο ανθρώπινο δυναμικό τους μέχρι να υπάρχει ο κατάλληλος σχεδιασμός του νέου συστήματος, στο οποίο αναφέρθηκα προηγουμένως.

Συγκεκριμένα, λοιπόν, προβλέπεται μέχρι την 1η Ιουνίου 2017, η εξακολούθηση της διενέργειας του έργου αυτού όπως πραγματοποιείτο μέχρι τις 31 Δεκεμβρίου 2015. Συνακολούθως, βεβαίως, το ίδιο θα ισχύει και για το σύστημα αμοιβής των εξεταστών υποψηφίων οδηγών και οδηγών, καθώς επίσης και για τα ελεγκτικά όργανα του εν λόγω έργου, το λεγόμενο «ΣΕΕΥΜΕ».

Εννοείται, βεβαίως, ότι το σύστημα αμοιβής θα καλύπτει και όλους εκείνους, οι οποίοι παρείχαν έργο εκτός του ωραρίου εργασίας τους από 1ης Ιανουαρίου 2016 και εφεξής μέχρι σήμερα.

Επιπλέον με τη διάταξη αυτή, επιδιώκεται η προάσπιση της οδικής ασφάλειας, καθώς και η διαφύλαξη των εσόδων του κράτους, δεδομένου ότι τα έσοδα από τη διενέργεια των εξετάσεων εκτιμώνται σε 1,6 εκατομμύρια ευρώ ΦΠΑ ανά μήνα και 1,9 εκατομμύρια ευρώ φόρο ανά μήνα.

Παράλληλα και μέχρι την κατάργηση των δευτεροβαθμίων ιατρικών επιτροπών, οι οποίες συγκροτούνται από υπηρεσίες του Υπουργείου Μεταφορών και Επικοινωνιών των περιφερειακών ενοτήτων της χώρας, προβλέπεται η εξακολούθηση της καταβολής της αμοιβής τους όπως πραγματοποιείτο μέχρι τις 31 Δεκεμβρίου 2015.

Εδώ θέλω να πω όσον αφορά τις δευτεροβάθμιες ιατρικές επιτροπές, ότι ήδη εκπονείται για την κατάργησή τους σχετική τροπολογία από την πλευρά του Υπουργείου, που θα σας ανακοινωθεί συντόμως, έτσι ώστε να παρουσιάσουμε ποιος θα είναι ο νέος τρόπος της εξέτασης.

Να σημειωθεί ότι η διατήρηση σε ισχύ του συστήματος το οποίο ίσχυε προ της 31ης Δεκεμβρίου 2015 για το διάστημα μέχρι τις 31 Μαΐου 2017, που προβλέπεται στη συγκεκριμένη τροπολογία, είναι από τις διαθέσιμες εναλλακτικές λύσεις, η μόνη η οποία έχει έναν προσωρινό χαρακτήρα. Επίσης είναι μια επιλογή που μπορεί να εξασφαλίσει την ομαλότητα της μετάβασης από το προϊσχύσαν στο υπό σχεδίαση σύστημα εξέτασης υποψηφίων οδηγών, ιδίως μετά τις πάρα πολύ μεγάλες δυσκολίες που προκλήθηκαν στην εξυπηρέτηση των πολιτών, από την κατάργηση του συστήματος αμοιβών στους εξεταστές υποψηφίων οδηγών μετά τη θέσπιση του νόμου για το ενιαίο μισθολόγιο, δεδομένου ότι όλοι ξέρετε πως δεν υπήρχε στον αντίστοιχο νόμο σχετική νομοθετική πρόβλεψη.

Τέλος και όσον αφορά την πρόταση του Υπουργού Εθνικής Άμυνας για τη λήψη διπλώματος σε ηλικία δεκαεπτά ετών, θέλω να πω ότι την προσεγγίζουμε με πάρα πολύ μεγάλο ενδιαφέρον.

Όμως, κύριε Υπουργέ, θα πρέπει, για να το πετύχουμε αυτό, να προχωρήσουμε στην τροποποίηση του π.δ.51/2012, κάτι το οποίο το Υπουργείο μας θα εξετάσει με πάρα πολύ μεγάλη προσοχή. Εξάλλου έχουμε αναλάβει, παράλληλα, πρωτοβουλία τροποποίησης διατάξεων του Κώδικα Οδικής Κυκλοφορίας και πρόκειται να έρθει προς ψήφιση στο ελληνικό Κοινοβούλιο νομοσχέδιο του Υπουργείου Μεταφορών, οπότε θα προσεγγίσουμε και τη δική σας πρόταση. Ίσως θα ήταν σκόπιμο να έχουμε και την άποψη των Βουλευτών επ’ αυτού.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Προχωρούμε στους εισηγητές επί των τροπολογιών, ξεκινώντας από την κ. Σταματάκη από τον ΣΥΡΙΖΑ, στη διάρκεια της ομιλίας της οποίας αν θέλει κάποιος να εγγραφεί στον κατάλογο των ομιλητών, μπορεί να το κάνει.

Κυρία Σταματάκη, έχετε τον λόγο για πέντε λεπτά.

**ΕΛΕΝΗ ΣΤΑΜΑΤΑΚΗ:** Κύριε Πρόεδρε, ευχαριστώ πάρα πολύ, αλλά δεν θα πάρω τον λόγο. Έχω καλυφθεί από τις παρεμβάσεις των Υπουργών. Δεχόμαστε τις συγκεκριμένες τροπολογίες στα συγκεκριμένα νομοσχέδια.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει τώρα ο κ. Μηταράκης από τη Νέα Δημοκρατία.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Επί της αρχής θα κάνω ένα σχόλιο, που κάνουμε σε κάθε κύρωση στην οποία εμπεριέχονται τροπολογίες. Δυστυχώς αυτή η διαδικασία δεν δίνει επαρκή χρόνο στους Βουλευτές, να ενημερωθούν για το περιεχόμενο των τροπολογιών και επίσης, στερεί από τις αρμόδιες Διαρκείς Επιτροπές, όπου υπάρχουν Βουλευτές οι οποίοι έχουν τις ειδικές γνώσεις και το ειδικό ενδιαφέρον σε αυτά τα θέματα, να τοποθετηθούν. Αναγκαζόμαστε, λοιπόν, να τις δούμε για πρώτη φορά στην Ολομέλεια -είναι συνήθως εκπρόθεσμες αυτές οι τροπολογίες- και πρέπει σε μικρό χρονικό διάστημα να τοποθετηθούμε.

Στις δύο υπουργικές τροπολογίες που κατατίθενται σήμερα, εμείς θα ψηφίσουμε «ναι» με τα εξής σχόλια: Ως προς το θέμα της ΡΑΕ, κύριε Υπουργέ, αντιλαμβανόμαστε την ανάγκη να διατηρηθούν θέσεις που ήδη λειτουργούν για την κάλυψη διαρκών αναγκών. Κράτησα από την ομιλία σας ότι θα προσπαθήσετε να βρείτε μια πιο σταθερή και μια μόνιμη λύση. Νομίζω ότι για τέτοια θέματα, αυτός είναι ο ενδεδειγμένος τρόπος. Δυστυχώς τους τελευταίους μήνες νομοθετούμε σχεδόν κάθε βδομάδα κάποια διάταξη κάποιου Υπουργείου, η οποία προσπαθεί να παρατείνει μια προθεσμία, αντί να έρθει να κάνει το ουσιαστικό και να λύσει τα θέματα τα οποία δημιουργούνται. Αυτό έχω να πω ως προς το θέμα της ΡΑΕ.

Ως προς το θέμα των υπαλλήλων που δίνουν τις άδειες οδήγησης, να πω, κύριε Υπουργέ, ότι αργήσατε. Αυτό το θέμα συζητείται εδώ και πάρα πολλούς μήνες. Έχουν δημιουργηθεί τεράστια εμπόδια, σε νέους ανθρώπους που προσπαθούν να αποκτήσουν άδεια οδήγησης, σε επαγγελματίες που προσπαθούν να αποκτήσουν άδεια οδήγησης, για να ασκήσουν βιοποριστικά επαγγέλματα και δυστυχώς καθυστερήσαμε πάρα πολύ μέχρι να βρεθεί αυτή η συγκεκριμένη μεταβατική λύση.

Ως προς την πρόταση του κυρίου Υπουργού να δοθεί αυτό το προσωρινό δίπλωμα οδήγησης στα δεκαεπτά σε νέα παιδιά με την παρουσία ενήλικου στο αυτοκίνητο, να πω ότι αυτό είναι το βρετανικό μοντέλο. Αυτό εφαρμόζεται στη Βρετανία. Είναι ενδιαφέρουσα πρόταση. Θα ήθελα, όμως, η αρμόδια επιτροπή της Βουλής, η Διαρκής Επιτροπή Οδικής Ασφάλειας, να καλέσει ειδικούς, να ακούσουμε απόψεις ανθρώπων που γνωρίζουν αυτά τα θέματα πολύ καλύτερα από μας, ώστε όταν έρθει η κατάλληλη νομοθετική πρωτοβουλία από το Υπουργείο Υποδομών, να μπορέσουμε να τοποθετηθούμε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και εμείς.

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, δεν θα έπρεπε να τοποθετηθούμε καν επί των τροπολογιών, γιατί όπως είναι γνωστό -το έχουμε πει πάρα πολλές φορές- στις κυρώσεις δράτε αντικανονικά, εκτός Κανονισμού. Με τη σύμφωνη γνώμη του Προεδρείου έρχονται τροπολογίες σε κυρώσεις, κάτι το οποίο αναγκάζει Βουλευτές, οι οποίοι μπορεί να μην είναι στις αρμόδιες επιτροπές των Υπουργείων, να λάβουν θέση σε ζητήματα τα οποία δεν έχουν τη δυνατότητα αλλά ούτε και τον χρόνο να μελετήσουν, γιατί είναι εκπρόθεσμες. Κανονικά θα έπρεπε να μην μπω στον πειρασμό, να μπω στην ουσία των τροπολογιών και εξαρχής να σας πω ότι και στις δύο λέμε «όχι». Θα πω, όμως, δύο κουβέντες σχετικά με τη ΡΑΕ.

Το ζήτημα των ανεξαρτήτων αρχών είναι πολύ γενικότερο και θα πρέπει επιτέλους να επιλυθεί. Υπεισέρχονται μέσα και οι συνεδριάσεις της Διάσκεψης των Προέδρων. Είναι ένα γενικότερο ζήτημα, όπως επίσης είναι ένα γενικότερο ζήτημα, το τι ακριβώς γίνεται με τις αρχές, τι ρόλο παίζουν αυτές οι αρχές. Οι αρχές κατ’ ουσίαν είναι ένα ξέφραγο αμπέλι. Παίρνω για παράδειγμα την Αρχή Ανταγωνισμού, η οποία έχει γράψει στα παλαιότερα των υποδημάτων της τη νομοθετική εξουσία, την ελληνική Βουλή. Εδώ ψηφίστηκε ότι ο Αντιπρόεδρος, ο κ. Λουκάς, για τους «χ» λόγους δεν μπορεί να είναι μέλος της Αρχής και αυτή τη στιγμή συνεχίζει αυτό το πρόσωπο της Νέας Δημοκρατίας, «να λύνει και να δένει» στην αρχή και δεν τον ελέγχει κανείς.

Επίσης διαβάζουμε σήμερα στον Τύπο ότι κινδυνεύουμε να χάσουμε και αυτά που μας δίνουν ανταποδοτικά οι δυνάστες μας -της Ευρωπαϊκής Ένωσης εννοώ-, δηλαδή τα ΕΣΠΑ, λόγω ύπαρξης των καρτέλ. Τελικώς οι ανεξάρτητες αρχές υπάρχουν για την προστασία των Ελλήνων ή υπάρχουν για την προστασία των τοκογλύφων, των καρτέλ και των πολυεθνικών; Αυτό το συμπέρασμα βγαίνει από τη δράση των αρχών.

Θα ψηφίσουμε «όχι» σε αυτήν την τροπολογία.

Πάμε στην τροπολογία που κατέθεσε το Υπουργείο τής κ. Χρυσοβελώνη για τις σχολές οδηγών.

Έχουμε κάνει πάρα πολλές ερωτήσεις, κυρία Χρυσοβελώνη, για το θέμα της κυκλοφοριακής αγωγής και για το θέμα των σχολών οδηγών. Οι Βουλευτές οι οποίοι σας τις έχουν καταθέσει, δεν είναι αυτή τη στιγμή εδώ. Εγώ θα σας πω την προσωπική μου άποψη και την άποψη του Λαϊκού Συνδέσμου-Χρυσή Αυγή. Εμείς ζητάμε, η εκτέλεση του έργου των υπαλλήλων εξεταστών υποψηφίων οδηγών να λαμβάνει χώρα εντός του ωραρίου, όπως άλλωστε νομοθετείται από την 1η Ιανουαρίου 2017, καθώς και την πλήρη αλλαγή του συστήματος των εξετάσεων, ώστε να αποφεύγεται αυτό που δυστυχώς πιστεύω ότι είναι κανόνας, δηλαδή ο χρηματισμός.

Για τους λόγους που προανέφερα και σε αυτή την τροπολογία ψηφίζουμε «όχι»

Έρχομαι τώρα -και ολοκληρώνω, κύριε Πρόεδρε- στο θέμα των οδηγών. Να πω στον αγαπητό Υπουργό Εθνικής Άμυνας, ότι θα μπορούσατε σήμερα, εφόσον κάνατε αυτή τη διαδικασία, την αντικανονική, όπως είπαμε, να φέρετε αντικανονικά μία πολύ ωραία τροπολογία, κύριε Υπουργέ, που να αφορά το θέμα της ερώτησης που σας έκανα και έμαθα ότι τώρα δημιουργείται αρμόδιο κοινοβουλευτικό όργανο στην επιτροπή. Είναι έτσι;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** …(δεν ακούστηκε)

**ΧΡΗΣΤΟΣ ΠΑΠΠΑΣ:** Όμως, κύριε Υπουργέ, το να ρίχνετε μια ματιά στις ερωτήσεις εσείς προσωπικά, δεν θα ήταν άδικο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Όλες μία προς μία.

**ΧΡΗΣΤΟΣ ΠΑΠΠΑΣ:** Υπάρχουν, για παράδειγμα, ερωτήσεις από τον Απρίλιο -από τις 12 Απριλίου- σχετικά με την εισβολή Σκοπιανών σε ελληνικό έδαφος. Στις 15 Απριλίου, κατατέθηκε ερώτηση σχετικά με την εμφάνιση του πολιτικού προϊσταμένου των Ενόπλων Δυνάμεων με στολή παραλλαγής. Στις 19 Απριλίου, κατατέθηκε ερώτηση σχετικά με το ότι κινδύνευσαν Έλληνες στρατιώτες εξαιτίας επίθεσης εναντίον τους από λαθρομετανάστες στο hot spot στον Κατσικά Ιωαννίνων. Στις 5 Μαΐου, κατατέθηκε ερώτηση για τη δέσμευση του μισού Αιγαίου από τους Τούρκους και στις 26 Μαΐου, ερώτηση για το ποια είναι η σημαντικότερη μονάδα αεράμυνας της Ελλάδας. Αυτές είναι ερωτήσεις αναπάντητες. Πότε θα απαντηθούν αυτές; Τα Χριστούγεννα;

Εν πάση περιπτώσει, εσείς σήμερα θα μπορούσατε να κάνετε κάτι πολύ σπουδαίο, κύριε Υπουργέ. Θα μπορούσατε να τακτοποιήσετε ένα θέμα που είναι και θέμα ηθικής τάξης, αλλά θα δώσει και ένα εφόδιο στους στρατεύσιμους και μη, με το να αναγνωρίσετε τις στρατιωτικές άδειες οδήγησης, όπως γινόταν στο παρελθόν. Η σχετική ερώτηση είναι εδώ.

Θα μπορούσατε, λοιπόν, να δώσετε ένα επιπλέον εφόδιο σε νέους ανθρώπους όχι για να βρουν δουλειά, γιατί 50% είναι η ανεργία στους νέους. Έτσι τα καταφέρατε οι τελευταίες κυβερνήσεις. Εσείς τα καταφέρατε αυτά. Όταν συζητάτε να έχουν στα δεκαεπτά δίπλωμα οδήγησης, γιατί να μην αναγνωρίζεται η στρατιωτική άδεια οδήγησης; Σημειώστε το αυτό. Είναι απαίτηση πολλών στρατευσίμων και πενταετούς θητείας και στρατευσίμων κληρωτών. Να το δείτε, σας παρακαλώ.

Ελπίζω στην επόμενη σύμβαση-κύρωση του Υπουργείου Εθνικής Αμύνης να μην έχουμε πάλι αυτό το δυσάρεστο φαινόμενο να κουβαλιούνται Υπουργοί και να φέρνουν τελευταία στιγμή τροπολογίες.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, θα ήθελα να κάνω μια διευκρίνιση.

**ΠΡΟΕΔΡΕΥΩΝ (Γεώργιος Βαρεμένος):** Στο τέλος, κυρία Υφυπουργέ.

Ο κ. Λοβέρδος έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, να πάθουμε μιθριδατισμό σε ό,τι αφορά την εφαρμογή του Κανονισμού της Βουλής για τις ειδικές συνοπτικές διαδικασίες, αποκλείεται. Δεν θα τον πάθουμε. Κάθε φορά που θα έρχονται τροπολογίες σε κυρωτική διαδικασία, θα επισημαίνουμε ότι αυτό είναι αντίθετο από τον Κανονισμό. Ό,τι κάνετε τώρα, είναι μία εκ των ενόντων εφαρμογή του Κανονισμού, με τη συμφωνία των πολιτικών κομμάτων για να ανοίγει κατάλογος ομιλητών και να μην περνούν οι τροπολογίες χωρίς συζήτηση.

Το επισημαίνουμε ξανά και θα το κάνουμε κάθε φορά που θα ακολουθείτε αυτήν την πρακτική. Κατά αυστηρή εξαίρεση είχε ακολουθηθεί αυτό στο παρελθόν. Τώρα είναι ο κανόνας. Κάθε εβδομάδα έχουμε εκδήλωση του φαινομένου αυτού.

Όσον αφορά την τροπολογία του Υπουργείου Μεταφορών, είμαστε σύμφωνοι. Θέλω να θυμίσω τι έχουμε προτείνει εμείς εδώ και τρεις μήνες επανειλημμένα. Η δική μας τροπολογία δεν γινόταν δεκτή. Επισημαίναμε ότι με τις καθυστερήσεις χάνονται πόροι από τα παράβολα για το δημόσιο, απαξιώνονται οι επαγγελματικές σχολές και οι σχετικοί επαγγελματίες με τα διπλώματα οδήγησης, καθυστερεί η οικονομική ζωή ανθρώπων που θέλουν να αναβαθμίσουν το δίπλωμά τους ή να πάρουν επαγγελματικό δίπλωμα οδήγησης.

Υπάρχει μία ακαταστασία δηλαδή, χωρίς κανένα λόγο. Κάναμε αυτήν την τροπολογία, η οποία απορριπτόταν. Επισημαίναμε μάλιστα ότι τα έξοδα για τη σχετική εφαρμογή θα καλύπτονται από το παράβολο που θα πληρώνουν οι υποψήφιοι.

Τώρα το Γενικό Λογιστήριο του Κράτους επισημαίνει ότι υπάρχουν δαπάνες 6 εκατομμυρίων. Από πού θα καλυφθούν αυτές οι δαπάνες; Από τον προϋπολογισμό του Υπουργείου; Τότε τι θα γίνει με τα παράβολα που θα δίνουν οι υποψήφιοι οδηγοί; Εμείς ψηφίζουμε την τροπολογία αλλά θέλουμε από την κυρία Υφυπουργό τις σχετικές διευκρινίσεις.

Όσον αφορά την τροπολογία για τη ΡΑΕ, θα την ψηφίσουμε και αυτήν. Υπάρχουν εδώ δύο παρατηρήσεις. Η πρώτη παρατήρηση, που απευθύνεται στον κύριο Υπουργό, είναι γιατί, ενώ το θέμα εκκρεμεί από την αρχή της δικής τους διακυβέρνησης, δεν έδωσαν μία οριστική λύση και την υπόσχονται σήμερα ζητώντας παράταση; Είναι θέμα νομίζω που πρέπει να το σχολιάσει.

Το δεύτερο ζήτημα, επειδή εξεδήλωσε ιδιαίτερο ενδιαφέρον για τη ΡΑΕ, σχετίζεται με τη νομιμότητα της διοίκησης της ΡΑΕ. Είναι ένα θέμα που τον αφορά προσωπικά ως Υπουργό.

Θέλω να ενημερώσω την Εθνική Αντιπροσωπεία, τους εισηγητές και τους Κοινοβουλευτικούς Εκπροσώπους όλων των κομμάτων και των κυβερνώντων, ότι για τον Πρόεδρο και τον Αντιπρόεδρο της ΡΑΕ ζητήθηκε η θετική γνώμη της Επιτροπής Θεσμών και Διαφάνειας πέρυσι, τον Ιούνιο του 2015. Όμως δεν συγκεντρώθηκε η απαραίτητη πλειοψηφία.

 Όπως διαπίστωσε η τότε Πρόεδρος της Βουλής με σχετικό της έγγραφο προς τον αρμόδιο Υπουργό -ήταν ο κ. Λαφαζάνης τότε- για τον Πρόεδρο και τον Α΄ Αντιπρόεδρο της Ρυθμιστικής Αρχής Ενέργειας, κυρίους τάδε και τάδε αντιστοίχως, δεν διαμορφώθηκε γνώμη της απόλυτης πλειοψηφίας των παρόντων. Αυτό αποφάσισε η Βουλή και ως προς αυτό ενημέρωσε το Υπουργείο.

Το Υπουργείο αδιαφόρησε και τους διόρισε. Να το επαναλάβω; Αδιαφόρησε και τους διόρισε! Επισήμανα το πρόβλημα στον Πρόεδρο της Βουλής, ότι αυτό είναι απαράδεκτο και πως υπάρχει θέμα νομιμότητας και μου απήντησε το Υπουργείο και όχι ο Πρόεδρος της Βουλής. Μου απήντησε ο παριστάμενος Υπουργός ότι όλα είναι εντάξει, διότι μέσα στους ψηφίσαντες στην Επιτροπή Θεσμών και Διαφάνειας ένας είπε «παρών» και το «παρών» νοείται ως «μη παρών». Δεν έχει ξαναγίνει αυτό.

Και το δεύτερο που δεν έχει ξαναγίνει, είναι ένα Υπουργείο να ερμηνεύει τον Κανονισμό της Βουλής και να μας λέει πώς θα λειτουργούμε, παραβιάζοντας τα interna corporis της Βουλής.

Θέλουν αυτοί οι άνθρωποι να προτείνουν Αναθεώρηση του Συντάγματος; Είναι σε θέση να έχουν την απαραίτητη -την ελάχιστη θα έλεγα- αξιοπιστία για να προτείνουν αλλαγή της θεσμικής βάσης λειτουργίας του πολιτεύματος, των οργάνων του κράτους και των δικαιωμάτων των πολιτών; Είμαστε με τα καλά μας;

Έκανα δεύτερη επιστολή στον Πρόεδρο της Βουλής, λέγοντάς του ότι η απάντηση του Υπουργείου είναι ανεπίτρεπτη και ότι είναι λάθος κατ’ αρχάς για τους λόγους που προανέφερα. Εγώ, όμως, δεν ερώτησα το Υπουργείο. Ερώτησα τον Πρόεδρο της Βουλής.

Συνάδελφοι εισηγητές και Κοινοβουλευτικοί Εκπρόσωποι των κομμάτων, λάβετε υπ’ όψιν σας ότι υπάρχει το δεδομένο για μια ρυθμιστική αρχή να ερμηνεύει τον Κανονισμό της Βουλής το Υπουργείο και όχι η Βουλή -ούτε τα δικαστήρια μπορούν να ερμηνεύσουν τον Κανονισμό της Βουλής- και να έχουμε παράνομο διορισμό Προέδρου και Α΄ Αντιπροέδρου μιας ρυθμιστικής αρχής, η οποία, κατά τα άλλα, ενδιαφέρει τον κύριο Υπουργό, παρά τη γνώμη της αρμόδιας Επιτροπής Θεσμών και Διαφάνειας της Βουλής.

Κυρίες και κύριοι Βουλευτές, θέλω να το λάβετε πολύ σοβαρά υπ’ όψιν σας αυτό. Και θέλω η σχετική κριτική να μην είναι αντικείμενο μόνο της δικής μας παράταξης ως προς το θέμα αλλά όλης της Βουλής. Πρέπει κάτι να γίνει. Πρέπει να αντιδράσουμε ως προς το θέμα αυτό και πρέπει να μην επιτρέψουμε και σε άλλους Υπουργούς να σφετερίζονται εξουσίες του ελληνικού Κοινοβουλίου, διότι περί αυτού πρόκειται.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Σε ό,τι αφορά την τροπολογία για τη ΡΑΕ, εμείς θα πούμε «παρών». Θα πούμε «παρών» γιατί αφορά παράταση θέσεων εργασίας σε μια εποχή που οι θέσεις εργασίας, δυστυχώς, στην Ευρωπαϊκή Ένωση και την Ελλάδα είναι λιγάκι «λαχείο». Λέω «λιγάκι» για να το καλμάρω λίγο πρωί πρωί και με καύσωνα. Μετά τι;

Τώρα, αν θέλουμε να είμαστε ρεαλιστές, η Ρυθμιστική Αρχή Ενέργειας τι ρυθμίζει; Για να είμαστε και σοβαροί, τι ρυθμίζει; Γιγάντια και τερατώδη συμφέροντα στο ενεργειακό πεδίο, τα οποία, ούτως ή άλλως, είναι υπαγορευμένα από τα συμφέροντα των μονοπωλίων απανταχού της γης, πολλώ δε μάλλον στην περιοχή μας.

Επομένως, τι να σας πει κάποιος; Θα σας πει «παρών». Φέρατε την τροπολογία καθυστερημένα. Οι εργαζόμενοι είναι υπό αναστολή. Τα δικαιώματα είναι υπό αναστολή. Όλα μετά αρχίζουν και παίρνουν παράταση και ξανά παράταση και παράταση.

Στη δεύτερη τροπολογία του Υπουργείου Μεταφορών, κυρία Υπουργέ, παρότι θα σας πούμε «ναι», χρειάζεται να κάνουμε δυο, τρεις επισημάνσεις και να τις ακούσετε και σε κάποιες από αυτές, αν μπορείτε, να απαντήσετε.

Μετά το 2017 γι’ αυτούς τους συγκεκριμένους εργαζόμενους, τι; Δεύτερον, με υπουργική απόφαση καθορίζεται το ύψος των αμοιβών. Κοιτάξτε τώρα μια προσωρινότητα σε επίπεδο εργασίας και τι έχουμε αποδεχτεί στα εργασιακά. Τα εργασιακά έχουν ανοίξει είτε το θέλουμε είτε όχι. Θα κορυφωθούν, είτε το θέλουμε είτε όχι, και θα χειροτερέψουν. Εμείς δεν το θέλουμε και θα παλέψουμε να μην χειροτερέψουν.

Σήμερα, λοιπόν, καθορίζεται με μια υπουργική απόφαση το ύψος των αμοιβών. Και μιλάω για το υπερωριακό κομμάτι. Στο δε επίπεδο των υπερωριών, να ξέρετε ότι υπάρχουν κάτω από αυτές τις συνθήκες άλλοι χίλιοι περίπου εργαζόμενοι κυρίως υπαλληλικών καθηκόντων, για τους οποίους η τροπολογία δεν προβλέπει τίποτα. Δεν προβλέπεται τίποτα γι’ αυτούς τους ανθρώπους. Θα σας πούμε «ναι», γιατί πρέπει και τα χρήματά τους να πάρουν αυτοί που τα έχουν και να πάμε λίγο παρακάτω.

Έχω υπάρξει μέλος της Διαρκούς Επιτροπής, της αρμόδιας για τέτοια ζητήματα, μέχρι αυτή τη σαιζόν. Σε αυτήν τη σύνοδο δεν είμαι.

Κύριε Υπουργέ, επειδή αναφερθήκατε στο δίπλωμα στα δεκαεπτά και στο βρετανικό μοντέλο, θέλω να επισημάνω σε όλους σας το εξής. Έχουμε επισημάνει μέσα στην επιτροπή και έχουμε προτείνει το δίπλωμα στα δεκάξι -δεν θα παίξουμε με το δεκαέξι ή δεκαεπτά- και θα σας εξηγήσω γιατί στα δεκάξι, τι εννοώ. Στα δεκάξι, γιατί υπάρχει πάρα πολύς νεαρός κόσμος ο οποίος έχει βγει στο επάγγελμα και στη δουλειά, κυκλοφορώντας με παπάκια, κάνοντας τον ντελιβερά, με άδεια του γονιού και το ξέρετε καλύτερα από εμένα. Στα δεκαέξι, σε επαγγέλματα τα οποία είναι εξ ορισμού επικίνδυνα, από το μηχάνημα που είναι ενδεχομένως προσωπικό του και ποιος ξέρει σε τι κατάσταση βρίσκεται, με τι μετατροπές μέχρι και εγώ δεν ξέρω τι άλλο! Αυτοί οι άνθρωποι είναι παντελώς ακάλυπτοι.

Υπάρχει το φινλανδικό μοντέλο, το οποίο έχουμε συζητήσει και στην επιτροπή. Σας έχουμε πει πεντακόσιες χιλιάδες φορές ότι σε αυτόν τον τόπο, με αυτούς τους δρόμους, με αυτήν την οδηγική συμπεριφορά, εξετάσεις που δεν περιλαμβάνουν οδήγηση σε εθνικό δρόμο, οδήγηση τη νύχτα δεν είναι εξετάσεις. Κάτι σαλίγκαροι και κάτι παρκαρίσματα, όταν όλα τα αυτοκίνητα τώρα έχουν ένα «μπιπ-μπιπ-μπιπ» πίσω για να παρκάρεις και ακόμα και οι ηλίθιοι μπορούν να παρκάρουν.

Επομένως για ποιες εξετάσεις μιλούμε και για ποιο σύστημα, όταν λέμε ξαφνικά ότι ενδιαφερόμαστε για την οδική ασφάλεια των παιδιών;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έρχομαι στο κορυφαίο, το οποίο είναι και η πεμπτουσία -τελειώνω, κύριε Πρόεδρε- της ιδιωτικής ιδιοτέλειας και της κατάργησης του κράτους εν τοις πράγμασι. Να το ξέρετε όλοι σας, αποκλείεται να μην το έχετε πάρει πρέφα, ειδικά όσοι έχετε παιδιά. Τα ασφάλιστρα για οδηγό που παίρνει δίπλωμα από το ελληνικό κράτος, είτε το πάρει στα δεκαοκτώ είτε το πάρει στα τριάντα τρία είτε το πάρει στα εξήντα τρία, το δίπλωμα είναι ίδιο -σωστά;- με το υπάρχον σύστημα.

Τα παιδιά από δεκαοκτώ μέχρι είκοσι τριών πληρώνουν 100% ασφάλιστρα παραπάνω για να ασφαλιστούν. Έρχεται ο ιδιώτης και σας λέει ότι αυτό αποφασίζει, σε ποια ηλικία ο οδηγός δεν μαθαίνει να οδηγεί, είναι άπειρος, πόσο κοστίζει, ποιος θα το πληρώσει, αλλιώς είναι ακάλυπτος σε σχέση με τους υπόλοιπους.

Ξέρετε πόσα παιδιά δεκαοκτώ και δεκαεννέα και είκοσι και είκοσι ενός έτους έχουν βρεθεί εμπλεκόμενα σε ατύχημα και να μην πληρώνει η ασφαλιστική εταιρεία κανέναν, επειδή το παιδί δεν είχε εξαιρετική ασφάλιση, επειδή είναι δεκαοκτώ χρόνων; Πείτε μου για τον ηλικιωμένο, κατά το σύστημα αυτό των ασφαλιστικών εταιρειών, που παίρνει δίπλωμα στα εξήντα και δεν πληρώνει αυξημένα ασφάλιστρα, γιατί αγαπάμε τα νιάτα, θέλουμε να τα βλέπουμε, για τον εξηντάρη. Πείτε ότι είμαι εγώ, πάρτε εμένα ως παράδειγμα, για να μη θιγεί κανένας. Αν έπαιρνα δίπλωμα στα εξήντα, θα ήμουν πιο πεπειραμένη από τον νεαρό των δεκαοκτώ; Πείτε μου. Πώς έχετε επιτρέψει αυτό το πράγμα στις ασφαλιστικές εταιρείες; Δεν μπορείτε να παρέμβετε, γιατί είναι ιδιωτικές εταιρείες. Αυτές μόνες τους, λοιπόν, αποφασίζουν ρατσιστικά, ηλικιακά ρατσιστικά, στην ψύχρα ότι ο νέος πρέπει να πληρώνει τα νιάτα του.

Αν το βρίσκετε λογικό αυτό, εγώ προτείνω να την κατεβάσετε στο νηπιαγωγείο, διότι έτσι θα τονωθεί η αγορά. Κατεβάστε την άδεια στο νηπιαγωγείο, ώστε να αποφασίζουν οι ιδιωτικές εταιρείες, μαζί με το βρεφικό γάλα και την τιμή του διπλώματος ασφάλισης. Στην καλύτερη των περιπτώσεων, ας είναι και μπόνους για τις έγκυες.

**ΠΡΟΕΔΡΕΥΩΝ (Γεώργιος Βαρεμένος):** Μη μπλέξουμε και με το προνήπιο, κυρία Κανέλλη!

**ΛΙΑΝΑ ΚΑΝΕΛΛΗ:** Συγγνώμη για τον σαρκασμό του πράγματος, αλλά δεν νομίζω λογικά και φυσιολογικά ότι υπάρχει μισός Βουλευτής εδώ μέσα, ο οποίος συναινεί σε αυτή την ρατσιστική συμπεριφορά, την ώρα που μιλούμε, αν θα κατεβάσουμε την ψήφο στα δεκαεπτά, το δίπλωμα στα δεκαεπτά και τα ασφάλιστρα στα είκοσι τρία. Για τον ασφαλιστή στα είκοσι τρία είναι ώριμος κάποιος να μην πληρώνει παραπάνω, που είναι νέος και το κράτος μαζί.

Γι’ αυτήν, έχουμε πει -και το λέω πάλι, μήπως και παρασυρθείτε- «ναι».

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Λυκούδης έχει τον λόγο.

**ΣΠΥΡΙΔΩΝ ΛΥΚΟΥΔΗΣ:** Κύριε Πρόεδρε, ξέρω ότι αυτή η παρατήρηση που θα κάνω είναι τελικά πληκτική και για μας που την κάνουμε και για τους Υπουργούς που την ακούν κάθε φορά, αλλά νομίζω ότι έχει δίκιο ο κ. Λοβέρδος. Κάθε φορά που έρχεται μία τροπολογία μ’ αυτόν τον τρόπο, αυτή η κριτική θα ακούγεται…

**ΛΙΑΝΑ ΚΑΝΕΛΛΗ:** Ε, βέβαια.

**ΣΠΥΡΙΔΩΝ ΛΥΚΟΥΔΗΣ:** …μήπως τελικά, πέρα από όλα τα άλλα, παρά το ότι είναι κουραστικό και γι’ αυτόν που την κάνει την κριτική, αλλά –επαναλαμβάνω- και για τους Υπουργούς που την ακούν, επιστρέψουμε κάποια στιγμή στην κανονικότητα της διαδικασίας, που είναι και η πιο ουσιαστική και η πιο αποδοτική.

Επί της ουσίας, όσον αφορά στην τροπολογία για τη ΡΑΕ, είμαστε θετικοί. Την ψηφίζουμε, γιατί έχει μία ορθή λογική και λύνει –έστω και πρόσκαιρα- προβλήματα υποστελέχωσης ή αδυναμίας στελέχωσης της ΡΑΕ.

Όμως, κύριε Υπουργέ, υπάρχει ένα ζήτημα. Αν τον Σεπτέμβριο ή του χρόνου είμαστε στην ίδια κατάσταση, υποθέτω ότι θα υπάρξει νέα παράταση και δικαίως θα την ψηφίσουμε ξανά. Όμως, δεν είναι αυτό το ζήτημα. Το θέμα είναι αν θα λύσουμε με έναν μονιμότερο τρόπο το πρόβλημα.

Όσον αφορά στην τροπολογία για τους εξεταστές, η ψήφος μας και εκεί θα είναι θετική. Πάντως, παρά το ότι εμένα δεν μου άρεσε ποτέ ούτε μου αρέσει η πολιτική γκρίνια και δεν θεωρώ τις περισσότερες φορές χρήσιμη την απαίτηση να γίνεται από τους Υπουργούς αυτοκριτική, θα ήθελα μία κουβέντα, κυρία Υπουργέ, για το γεγονός ότι αυτό το θέμα έχει τεθεί στο παρελθόν ιδιαιτέρως. Θυμάμαι ότι η Δημοκρατική Συμπαράταξη είχε θέσει αυτό το ζήτημα και αγνοήθηκε. Έχουν περάσει αρκετοί μήνες μη λειτουργώντας το σύστημα και, επομένως, με οικονομικές απώλειες και με κόστος. Έτσι, χρειάζεται μία σχετική αναφορά στοιχειωδώς στο γιατί χάσαμε αυτόν τον χρόνο, για να είμαστε όλοι σε μια ισορροπία μεταξύ μας.

Τελειώνοντας, θα ήθελα να πω, κύριε Πρόεδρε, ότι άκουσα τον κύριο Υπουργό που πρότεινε τη μείωση του ηλικιακού ορίου για τη λήψη του διπλώματος στα δεκαεπτά, με την παρουσία ενήλικα ως συνοδηγού. Εγώ δεν ξέρω. Υποθέτω ότι για να το προτείνει ο κύριος Υπουργός, το έχει σκεφτεί. Δεν το είπε έτσι, επειδή το σκέφτηκε σήμερα το πρωί. Όμως, ακόμα περισσότερο είμαι βέβαιος ότι αυτό έχει μία επιχειρηματολογία, γιατί άκουσα τον κ. Μηταράκη να λέει ότι ισχύει στην Αγγλία.

Παρά ταύτα, εγώ θέλω να μου επιλυθεί μία απορία. Εάν ένας δεκαεπτάχρονος είναι ώριμος, έχει τη δυνατότητα και την ικανότητα να είναι ένας καλός και συνετός οδηγός –που μπορεί να είναι έτσι- ποια είναι η ανάγκη της συνοδείας του από έναν ενήλικα; Δηλαδή, τι θα του προσφέρει την ώρα που ο σώφρων δεκαεπτάχρονος οδηγεί; Εάν, δηλαδή, ο οδηγός δεν έχει τη δυνατότητα να είναι καθώς πρέπει, όπως πρέπει, τι του προσφέρει ο ενήλικας δίπλα του;

**ΑΝΔΡΕΑΣ ΛΟΒΕΡΔΟΣ:** Άγχος.

**ΣΠΥΡΙΔΩΝ ΛΥΚΟΥΔΗΣ:** Κάνει χιούμορ ο κ. Λοβέρδος.

Λέω ξανά ότι αποκλείεται ο κύριος Υπουργός να μην το έχει σκεφτεί. Επίσης, ο κ. Μηταράκης που λέει ότι είναι εγγλέζικη εμπειρία, προφανώς θα ξέρει και για ποιους λόγους το έχουν οι Εγγλέζοι. Όμως, εάν ένας δεκαεπτάχρονος είναι ικανός να οδηγήσει –μακάρι τα παιδιά να μπορούν- τότε είναι μια χαρά. Εάν έχει πολύ λιγότερες ικανότητες για να οδηγήσει ένα αυτοκίνητο, δεν ξέρω στη φάση του στουκαρίσματός του τι θα του κάνει ο ενήλικας δίπλα του.

**ΛΙΑΝΑ ΚΑΝΕΛΛΗ:** Θα τον βοηθήσει να πιάσει δουλειά.

**ΣΠΥΡΙΔΩΝ ΛΥΚΟΥΔΗΣ:** Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Τον λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Με την τροπολογία 498/35 του Υπουργείου Μεταφορών λύεται πιστεύω η απεργία του Σώματος των Εξεταστών, που δημιούργησε προβλήματα στους υποψήφιους οδηγούς, ερασιτέχνες ή επαγγελματίες, οι οποίοι απήργησαν, διότι δεν αμείφθηκαν εκτός κανονικού ωραρίου τους μήνες τους οποίους εργάστηκαν περίπου μέχρι τον Μάρτιο και δεν εξαιρέθηκαν μετά την ψήφιση του ενιαίου μισθολογίου, όπως εξαιρέθησαν και αμείφθησαν άλλοι εξεταστές επιτροπών, όπως του Υπουργείου Παιδείας, κ.λπ..

Επανέρχονται στο προ 31 Δεκεμβρίου 2015 καθεστώς, σχετικά με την αμοιβή των υπερωριών τους έως και 30 Ιουνίου 2016. Μετά την πάροδο αυτής της ημερομηνίας, θα αμειφθούν μέχρι τον Μάιο του 2017 με 250 ευρώ, όπου θα κλείσει και ο κύκλος αμοιβής εκτός κανονικού ωραρίου και θα επανέλθουν εργασιακά μόνο στο κανονικό τους ωράριο. Έτσι, η αλήθεια είναι ότι ελαφρύνουμε τον προϋπολογισμό της γενικής κυβέρνησης, όσον αφορά στις δαπάνες οι οποίες εδίδοντο για την κάλυψη τέτοιων υπερωριακών εργασιών, εκτός κανονισμού ωραρίου.

Και βεβαίως, συναινούμε, όπως και καλοδεχόμαστε την πρόταση του Υπουργού Εθνικής Άμυνας, σχετικά με την απόκτηση άδειας οδήγησης από άτομα νεαρής ηλικίας δεκαεπτά ετών.

Σε ό,τι αφορά την τροπολογία με γενικό αριθμό 504 της Ρυθμιστικής Αρχής Ενέργειας, μετά την τοποθέτηση του Υπουργού κ. Σκουρλέτη, βεβαίως επείσθημεν ότι τα άτομα τα οποία έχουν συνάψει σύμβαση εργασίας εξυπηρετούν εργασιακές ανάγκες της ΡΑΕ για την προώθηση του δημοσίου και ιδιωτικού γενικότερου συμφέροντος.

Όμως, κύριε Υπουργέ, θα ήθελα να κάνω κάποιες επισημάνσεις με αφορμή συνεχίζοντας την παρατήρηση που έκανε ο Κοινοβουλευτικός Εκπρόσωπος του Ποταμιού κ. Λυκούδης, ο οποίος είπε ότι πρέπει να βρεθεί μια μονιμότερη λύση. Δεν ξέρω εάν αυτή η τροπολογία αποτελεί το πρόκριμα μιας μονιμότερης λύσης των υπηρετούντων στη Ρυθμιστική Αρχή Ενέργειας με συμβάσεις εργασίας δεδομένου ότι, πρώτον, οι διατάξεις των άρθρων 5 και 6 του π.δ. 164/2004 απαγορεύουν τη σύναψη διαδοχικών συμβάσεων αν μεταξύ τους δεν μεσολαβεί διάστημα μεγαλύτερο των τριών μηνών. Επίσης, η διάρκειά τους απαγορεύεται να είναι μεγαλύτερη των είκοσι τεσσάρων μηνών.

Δεν ξέρουμε, λοιπόν, από πότε ξεκίνησαν αυτές οι συμβάσεις και ποια χρονική διάρκεια ολοκληρώνουν, αφενός με την παράτασή τους και αφετέρου εάν μεταξύ τους υπήρχε αυτό το τρίμηνο, όπως ο ανωτέρω νόμος επιβάλλει.

Και βεβαίως, εδώ που λέτε ότι εξαιρούνται από το προεδρικό διάταγμα, αναφέρεται συγκεκριμένα η τροπολογία στην παράγραφο 6 του άρθρου 5 του ν. 3297. Ανατρέχοντας στον συγκεκριμένο νόμο, διαπιστώνουμε ότι η παράγραφος 6 δεν υπάρχει.

Εάν, λοιπόν, είναι σωστή η παρατήρησή μου και εγώ δεν κάνω λάθος, τότε παρακαλώ να διορθωθεί αυτό για την ισχύ της τροπολογίας μετά την υπερψήφισή της.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει τώρα ο κ. Σαρίδης.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, έχουμε καταντήσει να είμαστε προβλέψιμοι για όσους μας παρακολουθούν, όσον αφορά τις αντιδράσεις μας. Έχουμε εκφράσει πολλές φορές την αντίθεση στον τρόπο με τον οποίο πραγματοποιείται ουσιαστικά το νομοθετικό έργο της Κυβέρνησης.

Για άλλη μια φορά σε μια κύρωση συμφωνίας έχουμε δύο άσχετες τροπολογίες. Ο Βουλευτής φιμώνεται συστηματικά και δεν μπορεί να εκφραστεί. Κι αν εμείς στην Ένωση Κεντρώων μπορούμε να καταλάβουμε γιατί συμβαίνει αυτό για τους Βουλευτές της κυβερνητικής Πλειοψηφίας, δεν μπορούμε να καταλάβουμε γιατί συμβαίνει για τους Βουλευτές της Αντιπολίτευσης, που ούτως ή άλλως δεν λαμβάνετε και υπόψη την άποψή τους.

Οι συγκεκριμένες τροπολογίες θα μπορούσαν να έρθουν μέσα στις αρμόδιες επιτροπές και να τοποθετηθούν οι συνάδελφοι, που συμμετέχουν σ’ αυτές τις επιτροπές.

Όσον αφορά τώρα το θέμα των τροπολογιών, η Ένωση Κεντρώων θα υπερψηφίσει και τις δύο τροπολογίες. Θα υπερψηφίσει την τροπολογία της ΡΑΕ, καθόσον αντιλαμβανόμαστε ουσιαστικά την ανάγκη να διατηρηθούν κάποιες θέσεις εργασίας.

Όμως, κύριε Υπουργέ, δεν αντιλαμβανόμαστε την πρακτική της παράτασης. Παράταση, παράταση, παράταση. Όπως είπαν και οι συνάδελφοί μου, μετά από έναν χρόνο θα κληθούμε πάλι εδώ να ψηφίσουμε, είτε εμείς είτε κάποιοι άλλοι, ουσιαστικά παράταση για το συγκεκριμένο θέμα.

Όσον αφορά την τροπολογία με γενικό αριθμό 498, θα καθοριστεί ουσιαστικά με ΚΥΑ τι θα παίρνουν οι εξεταστές μέχρι την 1-6-2017. Έτσι βλέπουμε το νομοθετικό έργο; Με ΚΥΑ; Με υπουργικές αποφάσεις;

Όπως και να έχει, εμείς αντιλαμβανόμαστε το πρόβλημα το οποίο έχει δημιουργηθεί με την απεργία των εξεταστών και θα υπερψηφίσουμε τη συγκεκριμένη τροπολογία.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Τον λόγο έχει ο κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριοι Υπουργοί, πράγματι για άλλη μία φορά θέλω να το τονίσω –γιατί το έχουμε πει και στις δικές σας συμβάσεις- έρχονται τροπολογίες άσχετες εντελώς από το νομοσχέδιο. Λέμε ότι δεν έρχονται άσχετες τροπολογίες μόνο σήμερα, αλλά ότι συζητάμε πέρα από μία διαδικασία η οποία προβλέπεται. Και αυτό έχει ως αποτέλεσμα να μην έχουμε την ενημέρωση των Βουλευτών, να μη συζητούνται στις επιτροπές και χίλια δύο άλλα θέματα.

Δεν μπορούμε να συνεχίσουμε έτσι, κύριε Πρόεδρε. Θα πρέπει να γίνει κάτι στο συγκεκριμένο θέμα. Έχουμε ακούσει κάποιες προτάσεις από τον Πρόεδρο της Βουλής. Θα πρέπει στη Διάσκεψη των Προέδρων άμεσα να υπάρξει λύση. Είναι πρωτοφανές αυτό το φαινόμενο. Αυτή η διαδικασία να υπάρχει σε κάθε νομοσχέδιο και να περιμένουμε το προηγούμενο βράδυ ή το πρωί, εάν θα κατατεθούν ξαφνικά τροπολογίες, πρέπει να επιλυθεί.

Τώρα, να έλθω στο θέμα των δύο τροπολογιών:

Πρώτον, όταν νομοθετούμε με αυτόν τον τρόπο, υπάρχει προχειρότητα εκ των πραγμάτων, εξ αντικειμένου. Το ανέδειξε πριν από λίγο ο εισηγητής του συγκυβερνώντος κόμματος, εάν ισχύει –για παράδειγμα- μία παρατήρηση την οποία έκανε, δηλαδή ότι δεν υπάρχει ούτε ταύτιση παραγράφων και άρθρων. Συνεπώς, θα πρέπει να το δείτε για να επιλυθεί. Και βέβαια, μπορεί να χάνονται και πολλά άλλα ζητήματα, τα οποία σε δύο ώρες, σε τρεις ώρες, δεν μπορεί να τα πιάσει και ο πλέον επιμελής Βουλευτής. Αυτή είναι η πραγματικότητα.

Δεύτερον, σε σχέση με την πρώτη τροπολογία για τη διάρκεια των θέσεων ορισμένου χρόνου στη Ρυθμιστική Αρχή Ενέργειας, εμείς την ψηφίζουμε αυτήν την τροπολογία, νομίζω έγινε κατανοητό, όπως όμως έγινε κατανοητό από την τοποθέτηση του εισηγητή της Δημοκρατικής Συμπαράταξης ότι η απαξίωση των ανεξάρτητων αρχών, όπως και της συγκεκριμένης, συνεχίζεται. Έχουμε δει πάρα πολλά φαινόμενα μέχρι τώρα, από το Εθνικό Συμβούλιο Ραδιοτηλεόρασης, τη ΡΑΕ και συγκεκριμένα παραδείγματα -εμείς κάνουμε συγκεκριμένη αντιπολίτευση, όχι στον αέρα, συγκεκριμένα στοιχεία τα οποία ζητήθηκαν πριν από λίγο να απαντηθούν και όχι για πρώτη φορά- και βέβαια η σύγχυση των ρόλων Βουλής, Υπουργού, κ.ο.κ.. Και σε αυτά τα θέματα θα πρέπει να είμαστε πάρα πολύ προσεκτικοί.

Και βέβαια, δεν λύνεται το θέμα με τις παρατάσεις. Βεβαίως και να υπάρξει μία παράταση -μέχρι τις 30 Σεπτεμβρίου του 2017 νομίζω ότι προβλέπεται- αλλά θα πρέπει να δοθούν και κάποιες οριστικές λύσεις κάποια στιγμή για να προχωρήσουμε μπροστά.

Και έρχομαι στη δεύτερη τροπολογία, στην τροπολογία για τους οδηγούς. Πρώτα-πρώτα να πω κάτι για την πρόταση για τα δεκαεπτά έτη ηλικίας, κύριε Υπουργέ. Φαντάζομαι ότι μπήκε ως αντικείμενο προβληματισμού σήμερα στη συζήτηση. Γιατί το λέω αυτό; Διότι είναι πολύ λογικές οι επισημάνσεις που ακούστηκαν πριν από λίγο, όπως για παράδειγμα πριν από λίγο από τον εισηγητή του Ποταμιού.

Τι εννοώ; Ότι δεν μπορούμε σε αυτά εδώ να παίζουμε τους ειδικούς όλοι. Πρέπει να πάνε στην επιτροπή εάν υπάρχουν τέτοιες προτάσεις, να ακούσουμε τους αρμόδιους να τοποθετηθούν, να πουν τις θέσεις τους για όλα αυτά τα ζητήματα και στη συνέχεια βέβαια να τοποθετηθούμε, εάν υπάρχει μία τέτοια πρόθεση. Συνεπώς χρειάζεται μία υπεύθυνη στάση. Λέω ξανά ότι το εκλαμβάνω ως αντικείμενο προβληματισμού σήμερα, απλώς όπως έχει τεθεί.

Στη δεύτερη αυτή τροπολογία, λοιπόν, πρώτα-πρώτα να σας πω ότι είναι μία τροπολογία βεβαίως, με την οποία συμφωνούμε, με την οποία διατηρείται σε ισχύ μέχρι και τις 31 Μαΐου του 2017 το σύστημα που ίσχυε μέχρι τις 31 Δεκεμβρίου του 2015. Υπενθυμίζεται συγκεκριμένα ότι η Δημοκρατική Συμπαράταξη κατέθεσε έγκαιρα επανειλημμένα την ίδια τροπολογία, η οποία δεν είχε γίνει δεκτή από το Υπουργείο, στην οποία τεκμηριωνόταν η ανάγκη να ρυθμιστεί το επείγον θέμα της αντιμετώπισης της μη διενέργειας εξετάσεων υποψηφίων οδηγών. Τονίσαμε ότι η μη διενέργεια των εξετάσεων για την απόκτηση άδειας οδήγησης, έχει ως αποτέλεσμα την υπονόμευση της επαγγελματικής δραστηριότητας των σχολών οδήγησης, αλλά κυρίως την μη εξυπηρέτηση των πολιτών.

Βλέπω εδώ την Εισηγητική Έκθεση που φέρνετε σήμερα και βλέπω τι φέρναμε εμείς στη δική μας Εισηγητική Έκθεση –επανειλημμένα, τον προηγούμενο μήνα ξανά. Λέγαμε για παράδειγμα να δοθεί εξουσιοδότηση, ώστε με κοινή απόφαση των Υπουργών Οικονομικών και Υποδομών να εκδοθεί απόφαση έως την 31η Μαΐου –λέγαμε τον Μάϊο- να καθοριστεί μηνιαία αποζημίωση των εμπλεκόμενων για το έργο τους που πραγματοποιείται μετά τη λήξη του κανονικού ωραρίου εργασίας. Λέτε: «Να καθοριστεί μηνιαία αποζημίωση με κοινή απόφαση των Υπουργών Οικονομικών και Μεταφορών, Υποδομών και Δικτύων, η οποία εκδίδεται το αργότερο μέχρι την 30η Ιουνίου του 2016».

Με συγχωρείτε, εδώ πέρα παίζουμε; Τρεις-τέσσερις μήνες έχει μείνει όλο το σύστημα σε αυτήν την απόγνωση. Οι υποψήφιοι οδηγοί δεν μπορούν να δώσουν τις εξετάσεις τους, έχουμε απώλεια εσόδων. Και εσείς έρχεστε αυτήν τη στιγμή και φέρνετε την τροπολογία και δεν μας εξηγείτε για ποιον λόγο δεν το λύνατε τους προηγούμενους μήνες -εμείς τη στηρίζουμε- και δεν προχωρούσατε σε αυτό το οποίο καταθέταμε, δεν κάνατε αποδεκτή τη συγκεκριμένη τροπολογία.

**ΛΙΑΝΑ ΚΑΝΕΛΛΗ:** Δεν είχαν λεφτά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Η κ. Κανέλλη λέει ένα πολύ σημαντικό θέμα, ότι δεν είχατε λεφτά. Το Γενικό Λογιστήριο του Κράτους προβλέπει δαπάνη 6 εκατομμυρίων ευρώ. Να ξεκαθαρίσουμε εδώ το εξής. Ότι αυτά τα χρήματα δεν είναι 6 εκατομμύρια η δαπάνη που προβλέπει το Γενικό Λογιστήριο του Κράτους. Αυτά τα χρήματα είναι το παράβολο, το οποίο πληρώνει ο υποψήφιος, μέρος του παραβόλου πηγαίνει στην ουσία και πληρώνει αυτά τα έξοδα. Συνεπώς ούτε δαπάνη θα υπάρξει, τα 6 εκατομμύρια που λογιστικά τα βάζει το Γενικό Λογιστήριο του Κράτους.

**ΑΝΔΡΕΑΣ ΛΟΒΕΡΔΟΣ:** Πόσο κάνει δηλαδή;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πόσο κάνει δηλαδή στην ουσία. Συνεπώς μία ρύθμιση η οποία δεν προκαλεί δαπάνη στην ουσία, δεν έχει έρθει εδώ και τόσους μήνες πάρα τις τροπολογίες -όχι ότι δεν την ξέρετε, δεν το είχατε δει-, πάρα τις αντιδράσεις του κόσμου, παρά τη δική μας αντιπολίτευση -θεωρώ υπεύθυνη- που σας φέρναμε αυτήν την τροπολογία. Τη φέρνετε εσείς σήμερα -εμείς λέμε ότι θα τη στηρίξουμε- αλλά δεν λέτε για ποιον λόγο –έστω, να το τεκμηριώσετε με τα δικά σας επιχειρήματα- εδώ και ορισμένους μήνες δεν έχει επιλυθεί το συγκεκριμένο ζήτημα με αποτέλεσμα να έχει δημιουργηθεί αυτό το χάος.

Ολοκληρώνοντας και κλείνοντας να πω το εξής. Περιμέναμε σήμερα, αφού ήρθαν οι δύο τροπολογίες, μία τροπολογία για να λυθεί το ζήτημα των εκτιμητών στον ΕΛΓΑ, κύριε Υπουργέ -επειδή είστε ο Υπουργός σε σχέση με το νομοσχέδιο. Δεν είστε του αντικειμένου αυτού, αλλά είναι το ίδιο αναγκαίο και πιο αναγκαίο. Δεν μπορούν να γίνουν εκτιμήσεις αυτήν τη στιγμή και είχαν δεσμευτεί ότι θα επιλύσουν το συγκεκριμένο ζήτημα μαζί με τους οδηγούς. Εμείς είχαμε καταθέσει την τροπολογία τότε για τους οδηγούς και καταθέταμε και αυτήν την απαραίτητη τροπολογία. Δεν επιλύεται, δεν γίνονται οι εκτιμήσεις, δεν υπάρχουν οι αποζημιώσεις για τους Έλληνες αγρότες. Υπάρχει κίνδυνος να χαθούν ευρωπαϊκά χρήματα. Συνεπώς, θα πρέπει άμεσα να επιλυθεί και το συγκεκριμένο ζήτημα.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Από ό,τι διαπιστώνουμε, δεν έχει ζητήσει τον λόγο κάποιος από τους υπολοίπους κυβερνητικούς εκπροσώπους. Άρα θα δώσω τον λόγο στους Υπουργούς.

Κυρία Χρυσοβελώνη, έχετε τον λόγο.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Άκουσα τις τοποθετήσεις των κυρίων Βουλευτών και ειλικρινά απόρησα, διότι φαίνεται ότι κατά διαστήματα βρισκόμαστε σε άλλες αίθουσες και παρακολουθούμε άλλα πράγματα.

Λοιπόν, κατ’ αρχάς να θυμίσω ότι η συγκεκριμένη τροπολογία –εξάλλου προκύπτει και από το κείμενο της τροπολογίας- απαιτούσε τη συνυπογραφή του Υπουργείου Οικονομικών, του Υπουργού Οικονομικών και βεβαίως τη σύμφωνη γνώμη του Γενικού Λογιστηρίου του Κράτους. Επομένως κάποια από τα ερωτήματα τα οποία απευθύνετε σε εμάς, θα μπορούσατε να τα έχετε απευθύνει και στο συναρμόδιο Υπουργείο ή να το πω καλύτερα στο Υπουργείο που είχε τη βαρύνουσα θέση, καθώς η συγκεκριμένη τροπολογία συνάπτεται και με οικονομική δαπάνη.

Εν πάση περιπτώσει, έχουμε κατ’ επανάληψη πει σε όλους τους τόνους -και μάλιστα και οι εργαζόμενοι, αυτοί δηλαδή που απασχολούνται στις διευθύνσεις μεταφορών, από εμένα την ίδια έχουν ενημερωθεί κατ’ επανάληψη- ότι δεν μπορούσε η συγκεκριμένη τροπολογία, παρά το γεγονός ότι αποπειραθήκαμε πολλές φορές, τόσο εγώ από την ημέρα που ανέλαβα τα καθήκοντά μου όσο και ο προκάτοχός μου κ. Σγουρίδης, να περάσει, παρά ταύτα υπήρχε πολύ μεγάλη αντίδραση από την πλευρά των τεχνικών κλιμακίων.

 Για ποιον λόγο; Πρώτα-πρώτα, διότι δεν μπορούσαν να αντιληφθούν και να κατανοήσουν γιατί στην Ελλάδα οι εξετάσεις πρέπει να γίνονται εκτός ωραρίου εργασίας και δεύτερον, διότι απαιτούσαν να μετάβουμε στο νέο σύστημα σε ένα πολύ σύντομο χρονικό διάστημα, το οποίο εκείνοι οριοθετούσαν στους δύο μήνες. Κάτι που όπως πολύ καλά καταλαβαίνετε δεν μπορούσε να συμβεί, να πάμε δηλαδή στο νέο σύστημα.

Έγιναν πολλές επαφές, έγιναν πολλές διαπραγματεύσεις και εμού και του Υπουργού Υποδομών και της Γενικής Γραμματέως Μεταφορών και αρμοδίων από την πλευρά του Υπουργείου Οικονομικών και τελικά πλέον όταν οι θεσμοί έκαμψαν τις αντιρρήσεις τους και κατανόησαν αλλά και όταν βεβαίως ολοκληρώθηκε η πρώτη φάση της αξιολόγησης, γιατί όλοι ξέρετε ότι οι ισορροπίες ήταν πολύ λεπτές και ευαίσθητες, μπορέσαμε και φέραμε τη συγκεκριμένη τροπολογία.

Δεν μπορώ να καταλάβω τι υπονοείτε. Ότι μπορούσαμε και δεν φέρναμε συγκεκριμένη τροπολογία; Ότι θέλαμε να βάλουμε τους υποψήφιους οδηγούς, τους εξεταστές, τις σχολές οδηγών σε ταλαιπωρία; Αν είναι δυνατόν! Αυτό προσκρούει σαφέστατα στους κανόνες της λογικής αν συνεχίσετε να το ισχυρίζεστε.

Όσον αφορά τη δαπάνη, θέλω να πω ότι τα 6 εκατομμύρια, αυτή η δαπάνη, αφορά το διάστημα μέχρι την εφαρμογή του νέου συστήματος. Θέλω, λοιπόν, να πω ότι η δαπάνη για μεν το 2016 έχει εγγραφεί στον προϋπολογισμό και μάλιστα έχει εγγραφεί σε ειδικό κωδικό του προϋπολογισμού, ενώ για το 2017 η σχετική δαπάνη έχει ήδη υπολογιστεί εντός των ορίων του μεσοπρόθεσμου.

Επειδή έγινε αναφορά -και νομίζω ότι όλοι συμφωνούμε και αυτό θα πρέπει να μας ενδιαφέρει- να προχωρήσουμε σε έναν καινούργιο τρόπο διεξαγωγής των εξετάσεων, ο οποίος θα διασφαλίζει δύο πράγματα, πρώτα-πρώτα τη διαφάνεια και δεύτερον το αδιάβλητο, θα πω ότι ήδη βρισκόμαστε στη διαδικασία της εκπόνησης αυτού του νέου συστήματος. Μόλις θα είμαστε έτοιμοι -πραγματικά θα καταβάλουμε κάθε δυνατή προσπάθεια αυτό να συμβεί πριν από τον Ιούνιο του 2017-, θα μπορέσουμε να σας το παρουσιάσουμε.

Άκουσα με πολύ μεγάλη προσοχή όλες τις προτάσεις και τις απόψεις που διατυπώθηκαν για τα διπλώματα οδήγησης. Σαφέστατα και από την πλευρά του Υπουργείου μας θα εξεταστούν με πάρα πολύ μεγάλη προσοχή. Εξάλλου σας είπα ότι μπαίνουμε στη διαδικασία της αναθεώρησης διατάξεων του Κώδικα Οδικής Κυκλοφορίας, αλλά και συντόμως θα κατατεθεί στη Βουλή νομοσχέδιο του Υπουργείου Μεταφορών, που θα προβλέπει πολλές καινούργιες ρυθμίσεις και ασφαλώς θα προσεγγίσουμε με τη δέουσα σοβαρότητα και υπευθυνότητα και την πρόταση του Υπουργού Εθνικής Άμυνας.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κατ’ αρχάς, κύριε Πρόεδρε, θα ήθελα να συμπληρώσουμε στο σχέδιο νόμου με τίτλο: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM)» τις λέξεις «και άλλες διατάξεις», για να συμπεριληφθούν και οι δύο υπουργικές τροπολογίες που κάνει το Σώμα.

Θέλω να πω ότι είναι μία πολύ ενδιαφέρουσα συζήτηση σήμερα, μία συζήτηση που πιστεύω ότι πρέπει να την ξανακάνουμε, σε σχέση με τη λειτουργία της Βουλής. Πράγματι, είμαι ο αρχαιότερος στη Βουλή, με τον κ. Δαβάκη, το 1993, ο οποίος απέκτησε και κόκκινο τηλέφωνο. Αυτό δεν ξέρω τι σημαίνει ιδιαίτερα, να το εξετάσουμε.

**ΑΘΑΝΑΣΙΟΣ ΔΑΒΑΚΗΣ:** Κι εσείς κόκκινη γραβάτα.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ακριβώς.

Πρέπει να υπάρξει μία διαδικασία στο πλαίσιο της συζήτησης για την αναθεώρηση του Συντάγματος του νέου εκλογικού νόμου και για τη λειτουργία της Βουλής. Πρέπει να υπάρχει μία μέρα που θα συζητούνται τροπολογίες, πραγματικά όμως να συζητιούνται τροπολογίες και υπουργικές και βουλευτικές, με όλη την προετοιμασία που προβλέπεται. Ίσως αυτό θα πρέπει να το ανοίξουμε σε συζήτηση, γιατί θα βοηθήσει και στη μεγαλύτερη εμπιστοσύνη που μπορεί να δώσει ο ελληνικός λαός προς την κοινοβουλευτική διαδικασία, προς τη νομοθετική εργασία. Θέλω να πω ότι εγώ θα είμαι ιδιαίτερα θετικός σε αυτό.

Θέλω να σας διαβεβαιώσω, κύριοι συνάδελφοι, ότι το Υπουργείο Άμυνας όλες οι ερωτήσεις οι οποίες κατατίθενται από όλους τους συναδέλφους τις εξετάζει μία προς μία και τις εξετάζω κι εγώ προσωπικά. Υπάρχουν ερωτήσεις, οι οποίες πράγματι δεν απαντώνται. Αυτές χωρίζονται σε δύο κατηγορίες:

Η πρώτη κατηγορία είναι ότι η ίδια ερώτηση έχει κατατεθεί από πολλούς συναδέλφους, έχει απαντηθεί εντός της Βουλής και ξανακατατίθεται. Αυτές δεν τις απαντάω και δεν τις απαντάω συνειδητοποιημένα, διότι θα πρέπει να βοηθήσουμε τον κοινοβουλευτικό έλεγχο. Βλέπετε ότι είμαι ο ίδιος εδώ και θα είμαι πάντα εδώ, γιατί αυτή είναι η υποχρέωσή μου εδώ και στις επιτροπές, να απαντάμε τις ερωτήσεις. Όμως, αυτό είναι και καθήκον των Βουλευτών. Όταν εξετάζεται μία επίκαιρη ερώτηση, δεν μπορεί να κατατίθεται την άλλη μέρα πενήντα φορές σε γραπτή ερώτηση και να απαντάται. Δεν είναι σωστό.

Η δεύτερη κατηγορία είναι οι ερωτήσεις που επιλέγουμε από το Υπουργείο να τις απαντήσουμε στην Ολομέλεια. Εγώ το κάνω συνειδητά. Ερωτήσεις που θα ήταν πολύ καλύτερο να απαντώνται όχι με την απάντηση τη γραπτή, από τον Υπουργό προς τον Βουλευτή και πολλές φορές από ένα γραφείο του Υπουργείου, να δίνονται πολιτικές εξηγήσεις και να υπάρχει και πολιτικός διάλογος για να μπορούμε να ανοίγουμε το θέμα.

Στα εθνικά δε θέματα, υπάρχουν και εκεί δύο κατηγορίες. Υπάρχουν θέματα που πρέπει να συζητούμε -και είναι και προς το συμφέρον της χώρας να υπάρχει μία εθνική θέση στο Κοινοβούλιο-, αλλά υπάρχουν και θέματα τα οποία δεν υφίστανται. Δέχομαι πολλές φορές ερωτήσεις για πράγματα που δεν υπάρχουν και δεν αναφέρομαι σε σας, αλλά γενικότερα. Υπάρχουν δημοσιεύματα, τα οποία δεν έχουν καμμία σχέση με την πραγματικότητα. Σε αυτές τις ερωτήσεις εάν απαντήσει ο Υπουργός Εθνικής Άμυνας για ένα γεγονός, παραδείγματος χάριν που περιγράφει μία εφημερίδα και δεν έχει γίνει ποτέ, στο τέλος θα μείνει η εντύπωση ότι προσπαθεί να κρύψει το γεγονός ενώ δεν υπάρχει. Μένει, δηλαδή, μόνο και μόνο η απάντηση για πράγματα που δεν έχουν γίνει.

Θέλω να σας διαβεβαιώσω, λοιπόν, ότι τις ερωτήσεις τις κοιτάω, μία προς μία, τις απαντώ και θα τις απαντώ. Θα ζητήσω από τους συναδέλφους τη δυνατότητα που έχετε, δηλαδή να τις φέρνετε τις ερωτήσεις στο Κοινοβούλιο και να τις συζητούμε εδώ, όχι ως επίκαιρες, αλλά ως ερωτήσεις. Όταν δεν απαντώνται σε ένα χρονικό διάστημα, μπορείτε να τις φέρνετε στη Βουλή. Είμαι στη διάθεσή σας. Να καθιερώσουμε την ημέρα. Θέλω να απαντάω, σας το λέω. Η Κυβέρνηση αυτή θέλει να απαντάει.

**ΑΘΑΝΑΣΙΟΣ ΔΑΒΑΚΗΣ:** Δεν το κάνουν όλοι. Εσείς το κάνετε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Εγώ το κάνω με μεγάλη χαρά και θέλω να σας διαβεβαιώσω ότι αυτό είναι και μία ευκαιρία να συζητάμε και να βρισκόμαστε.

**ΛΙΑΝΑ ΚΑΝΕΛΛΗ:** Είμαστε εκτός θέματος.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Υπάρχουν ερωτήσεις που πράγματι μπορούν να ξεκινήσουν έναν διάλογο.

Είπατε παραδείγματος χάριν για το θέμα των στρατιωτικών διπλωμάτων. Είμαστε υπέρ. Το πρόβλημα ποιο είναι; Ότι όταν ήταν η θητεία στους 23 μήνες ή στους 12 μήνες υπήρχε η δυνατότητα να περάσει ένα εξάμηνο σχολείο, για να πάρει πέμπτης κατηγορίας δίπλωμα. Μάλιστα εγώ θυμάμαι τα παιδιά που υπηρετούσαμε μαζί, οι οδηγοί της πέμπτης κατηγορίας, έπαιρναν πολιτικό δίπλωμα και είχαν μία επαγγελματική εξασφάλιση –τώρα η θητεία είναι εννέα μήνες- σε εννέα μήνες, με σαράντα πέντε μέρες στο κέντρο εκπαίδευσης και κατάταξης, για να πάει μετά να εκπαιδευτεί για έξι μήνες, θα λειτουργήσει ως οδηγός των Ενόπλων Δυνάμεων για έναν μήνα.

Όμως και στο πλαίσιο της ΜΟΜΑ –γιατί θέλουμε και χειριστές μηχανημάτων- εξετάζουμε πολύ σοβαρά το θέμα των οπλιτών βραχείας θητείας, στην τριετία δηλαδή. Να δώσουμε τη δυνατότητα σε παιδιά που είναι χειριστές μηχανημάτων ή επαγγελματίες οδηγοί να προεκτείνουν τη θητεία τους για ακόμα δύο χρόνια και τρεις μήνες και ως οπλίτες βραχείας κατατάξεως της τριετίας να παίρνουν πράγματι δίπλωμα πολιτικό. Θα ζητήσουμε από το Υπουργείο Συγκοινωνιών να δούμε την επαναφορά του διπλώματος, ιδιαίτερα του επαγγελματικού διπλώματος που στο παρελθόν ήταν μία εξασφάλιση.

Συμφωνώ με την πρόταση που άκουσα και από τον κ. Μηταράκη και από τον συνάδελφο της Δημοκρατικής Συμπαράταξης, για το θέμα της πρότασης που έκανα. Πράγματι την έκανα για να αρχίσει συζήτηση και χαίρομαι που έγινε αυτή η συζήτηση.

Να απαντήσω στον συνάδελφο ότι εγώ εμπιστεύομαι τον δεκαεπτάρη περισσότερο από οποιονδήποτε άλλο. Έχω γιο δεκαεπτά χρονών και θα του εμπιστευόμουν το αυτοκίνητο. Το «συνοδευόμενος» το είπα για λόγους αστικής ευθύνης. Διότι, αν δεν είναι μέσα ένας ενήλικας που έχει δίπλωμα, την ποινική και αστική ευθύνη θα την έχει ο πατέρας, ο γονέας, ο κηδεμόνας. Να βρούμε έναν τρόπο, μακάρι να βρούμε έναν τρόπο, να το καλύψουμε αυτό και να το δούμε.

**ΑΝΔΡΕΑΣ ΛΟΒΕΡΔΟΣ:** …(δεν ακούστηκε)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Την ποινική ευθύνη, λέω κύριε Λοβέρδο, ως ανήλικος. Επειδή είναι ανήλικος…

**ΑΝΔΡΕΑΣ ΛΟΒΕΡΔΟΣ:** Είναι άνω των δεκαπέντε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ωραία. Να το δούμε. Χαίρομαι για την πρόταση που υπάρχει και επ’ ευκαιρία της αποδοχής από την Κυβέρνηση και από την Υπουργό για τη συζήτηση του νέου Κώδικα Οδικής Κυκλοφορίας, θέλω να πω ότι πράγματι όλα αυτά πρέπει να συζητηθούν από ειδικούς, να καλέσουμε ειδικούς.

Το 1996, σε αυτήν τη Βουλή, είχε γίνει Επιτροπή Διερεύνησης Τροχαίων Ατυχημάτων. Όλο το καλοκαίρι, έξι μήνες έγινε συζήτηση στην επιτροπή με ένα εξαιρετικό πόρισμα, το οποίο –όπως και τα άλλα πορίσματα- δεν έγινε απολύτως τίποτα. Το πετάξαμε. Τέτοια συζήτηση πρέπει να ανοίξει, γιατί πράγματι είναι αναχρονιστικό όλο το σύστημα και των εξετάσεων, ήταν και διεφθαρμένο μέχρι πρότινος, άλλοι πλήρωναν και τους πήγαιναν το δίπλωμα. Αυτά όλα πρέπει να αλλάξουν και για θέματα ασφαλείας, γιατί τα τροχαία ατυχήματα παράγουν μία νεκρή κωμόπολη κάθε χρόνο, μία νεκρή κωμόπολη Ελλήνων πολιτών, οι οποίοι φεύγουν από τη ζωή «σε συνθήκες πολέμου».

Τέλος, όσον αφορά τις τροπολογίες, δεν σας κρύβω ότι κι εγώ αισθάνομαι άσχημα, όταν έρχομαι εδώ ως Υπουργός και μπαίνουν τροπολογίες, οι οποίες είναι άσχετες. Υπάρχει πρόβλημα στον Κανονισμό.

Θα σας πω, όμως, το εξής: Χθες ζήτησα από τον Γενικό Γραμματέα της Κυβέρνησης και από τον Υπουργό κ. Σκουρλέτη –και τον παρακάλεσα- να βγει η τροπολογία από τη συμφωνία με τη Φινλανδία –που είναι διμερής συμφωνία- και να μπει σε άλλο νομοσχέδιο. Γι’ αυτό και γράφει «εκπρόθεσμος», αν δείτε. Η υπουργική τροπολογία για την ΡΑΕ γράφει «εκπρόθεσμος» γιατί απέσυρε την τροπολογία ο κ. Σκουρλέτης από το νομοσχέδιο, από τη συμφωνία για τη Φινλανδία και την έφερε σε μία συμφωνία που δεν είναι διμερής. Πράγματι, όμως, υπάρχει θέμα σ’ όλα τα Υπουργεία να αντιμετωπιστούν θέματα όπως του ΕΛΓΑ.

Γι’ αυτό προτείνω την ειδική συνεδρίαση της Βουλής στο πλαίσιο της αλλαγής του Κανονισμού, κύριε Αντιπρόεδρε. Πρέπει να τα συζητήσουμε αυτά και για υπουργικές τροπολογίες, αλλά και για βουλευτικές, γιατί και την βουλευτική τροπολογία που κατέθεσε ο κ. Λαζαρίδης σήμερα θα μπορούσαμε να την κάνουμε αποδεκτή. Είναι λογική, όμως απαιτούνται ορισμένες προϋποθέσεις. Απαιτείται η σύμφωνη γνώμη του Υπουργείου Οικονομικών, η έκθεση του Γενικού Λογιστηρίου του Κράτους και του Υπουργείου Δικαιοσύνης.

Ελπίζω ότι και αυτήν την τροπολογία –γιατί δεν είδα μέχρι τώρα να υπάρχει καμμία απάντηση από τα Υπουργεία- θα μπορέσουμε στο πλαίσιο της συζήτησης εντός των επομένων ημερών του νομοσχεδίου του Υπουργείου Εθνικής Οικονομίας ή Οικονομικών ή στην αλλαγή του Κώδικα Διοικητικής Δικονομίας, να την συζητήσουμε.

Πράγματι, ο φορολογούμενος υποχρεώνεται να καταβάλλει έναν φόρο και είναι απόλυτα λογικό να έχει τη δυνατότητα να προχωρήσει σε εμπράγματη ασφάλεια και να μην υφίσταται όλα αυτά τα οποία έχουν υποστεί οι επαγγελματίες. Είναι απόλυτα λογικό, αλλά δεν μπορούμε αυτή τη στιγμή να το κάνουμε δεκτό. Ελπίζω και δεσμεύομαι κι εγώ προσωπικά ότι αυτήν την τροπολογία θα την στείλουμε στο Υπουργείο Οικονομικών και στο Υπουργείο Δικαιοσύνης για να συζητηθεί.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, για το θέμα των διεθνών συμφωνιών θέλω να ενημερώσω ότι το Υπουργείο Εθνικής Άμυνας δεσμεύεται. Σας είπα στην επιτροπή ότι είχαμε τριάντα επτά περίπου συμφωνίες οι οποίες δεν είχαν έλθει για επικύρωση. Αυτή τη στιγμή έχουν μείνει δεκαπέντε. Έχουμε ψηφίσει, δηλαδή, αυτούς τους μήνες τις συμφωνίες οι οποίες είναι από το 2002, το 2003, κάποιες άλλες από το 2009. Μέχρι το τέλος του έτους θα έχουν συζητηθεί και θα έχουν κλείσει όλες αυτές οι συμφωνίες και δέσμευση της Κυβέρνησης είναι πως όταν υπάρχει διεθνής συμφωνία, μέσα στους επόμενους τρεις μήνες από την υπογραφή της, θα έρχεται προς κύρωση στη Βουλή.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

**ΛΙΑΝΑ ΚΑΝΕΛΛΗ:** Ξεφύγαμε, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε,…

**ΠΡΟΕΔΡΕΥΩΝ (Γεώργιος Βαρεμένος):** Κύριε Βρούτση, θα θέλατε κάτι;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θέλω τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Βαρεμένος):** Εσείς βιαζόσασταν, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για ένα λεπτό, στο πλαίσιο …

**ΠΡΟΕΔΡΕΥΩΝ (Γεώργιος Βαρεμένος):** Για να πάτε στη δουλειά που είχατε, γι’ αυτό το λέω.

**ΣΠΥΡΙΔΩΝ ΛΥΚΟΥΔΗΣ:** Έχω ζητήσει κι εγώ τον λόγο, κύριε Πρόεδρε.

**ΧΡΗΣΤΟΣ ΠΑΠΠΑΣ:** Κι εγώ θέλω τον λόγο, κύριε Πρόεδρε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ως Κοινοβουλευτικός μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό. Προηγείται ο κ. Βρούτσης.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα είμαι σύντομος και ευχαριστώ για τον χρόνο.

Θέλω να κάνω μία επανάληψη για την συζήτηση η οποία διεξήχθη λίγο πριν και να πω ότι για τα θέματα των διεθνών κυρώσεων τοποθετούμαστε θετικά. Είναι μία «περπατημένη» διαδικασία στο κοινοβουλευτικό πλαίσιο, στην οποία δεν αποκλίνουμε και συμφωνούμε. Είναι διεθνείς συμβάσεις, συμφωνίες στις οποίες είμαστε πάντα θετικά προσκείμενοι.

Στο ζήτημα το οποίο αφορά τις τροπολογίες –ο κ. Μηταράκης έκανε την τοποθέτησή του- τοποθετούμαστε θετικά με τις παρατηρήσεις οι οποίες ακούστηκαν. Το τελικό είναι ότι συμφωνούμε και αυτό είναι το θετικό και ευχόμαστε να υπάρξει αυτό το πλαίσιο της συζήτησης και να ανοίξει η συζήτηση για το θέμα της οδικής συμπεριφοράς και των διπλωμάτων επίσημα στη Βουλή, γιατί είναι ένα πολύ μεγάλο θέμα, κύριε Υπουργέ, το οποίο αφορά τη ζωή πολλών, την λειτουργία της κοινωνίας μας. Είναι ένα κρίσιμο ζήτημα και τα ατυχήματα είναι επαναλαμβανόμενα, αλλά όταν έλθει και όποτε έλθει το θέμα, είμαστε εδώ για να κάνουμε αυτή τη συζήτηση.

Παρεμπιπτόντως, επειδή ο Υπουργός άνοιξε το ζήτημα της λειτουργίας του Κοινοβουλίου, εκτιμώ ότι ήταν λάθος διότι η Κυβέρνηση σ’ αυτό, κύριε Υπουργέ, είναι εκτεθειμένη. Μόλις προχθές ο Πρόεδρος της Νέας Δημοκρατίας κατέθεσε ένα κείμενο, βάσει του οποίου επιβεβαιώνεται ότι αυτή είναι η χειρότερη κοινοβουλευτική λειτουργία των τελευταίων ετών και δεκαετιών από τότε που άρχισαν να παρατηρούνται και να καταγράφονται τα στατιστικά στοιχεία. Οι Υπουργοί δεν έρχονται να απαντήσουν στις επίκαιρες ερωτήσεις, ερωτήσεις δεν απαντώνται.

Επιτρέψτε μου να σας πω ότι δεν είναι δικαίωμα του Υπουργού να αποφασίζει ποια ερώτηση θα απαντήσει ή όχι. Είναι ένα ζήτημα το οποίο…

**ΠΡΟΕΔΡΕΥΩΝ (Γεώργιος Βαρεμένος):** Δεν είναι αυτό, όμως, το θέμα.

**ΙΩΑΝΝΗΣ ΒΡΟΥΤΣΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τον άφησα κατά παρέκκλιση τον κ. Καμμένο και ελπίζοντας ότι δεν θα μακρηγορήσει. Καταλάβατε; Συζητάμε για τις τροπολογίες. Δεν είναι αυτό το θέμα μας σήμερα. Δεν είναι αυτό.

**ΙΩΑΝΝΗΣ ΒΡΟΥΤΣΗΣ:** Τελειώνω.

Είναι ένα ζήτημα, που περιγράφεται καθαρά στον Κανονισμό της Βουλής. Εάν είναι να αλλάξουμε τον Κανονισμό, να τον αλλάξουμε και να συζητήσουμε, αλλά είναι αυθαίρετο ο Υπουργός να αποφασίζει εάν θέλει να απαντήσει σε μία ερώτηση ή όχι.

Στη βάση αυτών των παρατηρήσεων είπαμε ότι συμφωνούμε και με την τροπολογία και με τις συμφωνίες.

Σας ευχαριστώ.

Στη βάση αυτών των παρατηρήσεων είπαμε ότι συμφωνούμε και με την τροπολογία και με τις συμφωνίες.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λυκούδης.

**ΣΠΥΡΙΔΩΝ ΛΥΚΟΥΔΗΣ:** Κύριε Πρόεδρε, νομίζω ότι όσοι αναφερθήκαμε στην τροπολογία για τους εξεταστές και για ποιον λόγο άργησε να έρθει, ενώ είχε προηγηθεί η κατάθεση μιας αντίστοιχης τροπολογίας, που αγνοήθηκε από τους προηγούμενους μήνες και έτσι χάσαμε χρόνο και είχαμε οικονομικό κόστος, κάναμε αυτήν την παρατήρηση χωρίς διάθεση κριτικής ούτε καν ήπιας κριτικής. Απλώς παρατηρήσαμε ότι καλά θα ήταν για την ισορροπία όλων μας –όπως είπα εγώ- να ακούμε και μια λέξη για ποιον λόγο αργοπορήσαμε.

Αντ’ αυτού, η κ. Χρυσοβελώνη, νομίζω με έναν επιθετικό τρόπο, ξεκινώντας την τοποθέτησή της στο ότι βρισκόμαστε σε άλλη αίθουσα, σε άλλους χρόνους και σε άλλους τόπους, ισχυρίστηκε ότι η αργοπορία υπήρξε όχι γιατί αυτό δεν είναι αληθές ως γεγονός, αλλά γιατί έφταιγε ο Υπουργός Οικονομικών που δεν υπέγραφε. Λες και το πρόβλημα όσων ασκούν από πλευράς αντιπολίτευσης μια παρατήρηση, μια κριτική, είναι ότι την ασκούν στον φέροντα την τροπολογία Υπουργό και όχι στο σύνολο της Κυβέρνησης ως Κυβέρνηση.

Μας είναι παντελώς αδιάφορο, κυρία Χρυσοβελώνη, ποιος έχει την ευθύνη για το γεγονός ότι υπήρξε αυτή η αργοπορία. Προφανώς ή υπήρξε ή δεν υπήρξε. Το αν υπέγραφε ή δεν υπέγραφε ο Υπουργός Οικονομικών δεν είναι δικό μας θέμα, για να μας εγκαλείτε κιόλας για ποιον λόγο ασκούμε αυτήν την, κατά τη γνώμη μου ούτε καν ήπια αλλά απλή παρατήρηση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ένα λεπτό θα ήθελα μόνο, κύριε Πρόεδρε.

Πράγματι, είναι ενιαία η Κυβέρνηση. Γιατί υπήρξε αυτή η απάντηση; Εγώ θεωρώ ότι σας κάναμε πραγματικά ήπια κριτική και μάλιστα θα ψηφίσουμε την τροπολογία και το ξεκαθαρίσαμε. Είχατε συναίνεση εδώ μέσα.

**ΣΠΥΡΙΔΩΝ ΛΥΚΟΥΔΗΣ:** Πολλώ μάλλον.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Και ακόμα περισσότερο με αυτό το δεδομένο, είναι αδιανόητη η τοποθέτησή σας. Την θεωρώ εκτός τόπου και χρόνου. Είπατε συγκεκριμένα ότι φταίνε άλλοι, ότι φταίει ο Υπουργός Οικονομικών. Τότε να ερχόταν εδώ και ο Υπουργός Οικονομικών να απαντήσει για τη συγκεκριμένη τροπολογία.

Είπατε ότι έπρεπε να πεισθεί το Γενικό Λογιστήριο του Κράτους, όταν σας είπα ότι τα 6 εκατομμύρια ευρώ τα εγγράφει λογιστικά.

**ΠΡΟΕΔΡΕΥΩΝ (Γεώργιος Βαρεμένος):** Αυτό πράγματι το είπατε, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Με συγχωρείτε, κύριε Πρόεδρε, ένα λεπτό θα τοποθετηθώ. Είμαι Κοινοβουλευτικός Εκπρόσωπος της Δημοκρατικής Συμπαράταξης. Είμαστε εκτός διαδικασίας έτσι κι αλλιώς. Ας δοθεί το δημοκρατικό δικαίωμα να πούμε ένα επιχείρημα.

**ΠΡΟΕΔΡΕΥΩΝ (Γεώργιος Βαρεμένος):** Πηγαίνουμε στον τρίτο κύκλο εκτός διαδικασίας.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ένα επιχείρημα! Θα είχα ολοκληρώσει!

**ΠΡΟΕΔΡΕΥΩΝ (Γεώργιος Βαρεμένος):** Είναι δική μου ευθύνη! Κανενός άλλου!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα είχα ολοκληρώσει, κύριε Πρόεδρε.

**ΛΙΑΝΑ ΚΑΝΕΛΛΗ:** Ούτε χρονόμετρο υπάρχει ούτε τίποτα. Το ρολόι δεν τρέχει!

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρία Υφυπουργέ, έπρεπε να πεισθεί το Γενικό Λογιστήριο του Κράτους. Σας είπαμε ότι τα 6 εκατομμύρια ευρώ ουσιαστικά αποτελούν δαπάνη του κράτους. Και σε αυτό θα έπρεπε να πείσετε τους θεσμούς. Ζητούσαμε αποτελεσματική διαπραγμάτευση. Είπατε: «Υπονοήσατε ότι μπορούσαμε και δεν το κάναμε»; Σας κατηγορήσαμε συγκεκριμένα για αναποτελεσματικότητα στη διαπραγμάτευση. Ή εσείς δεν κατανοούσατε ή οι θεσμοί δεν κατανόησαν στη συγκεκριμένη διαδικασία.

**ΠΡΟΕΔΡΕΥΩΝ (Γεώργιος Βαρεμένος):** Κύριε Θεοχαρόπουλε, η επανάληψη είναι μήτηρ μαθήσεως. Το μάθαμε, όμως.

Ευχαριστούμε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Συνεπώς να μην ξανακούσουμε επιχειρήματα του τύπου της προηγούμενης φοράς που είπατε χαρακτηριστικά ότι ψηφίζουμε μια διάταξη για την απαξίωση των αυτοκινητοδρόμων, αλλά την ψηφίζουμε γιατί με τη διαδικασία της διαπραγμάτευσης δεν μπορέσαμε να πετύχουμε κάτι καλύτερο. Ακούσαμε σήμερα ότι φταίει ο Υπουργός Οικονομικών για αυτήν τη διάταξη. Παρακαλώ λίγη σοβαρότητα, γιατί οι στιγμές απαιτούν ευθύνη.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαχριστόπουλε, θέλετε τον λόγο για ένα λεπτό;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Δεν έχω μιλήσει καθόλου. Θα ήθελα τουλάχιστον δύο ή δυόμισι λεπτά. Έτσι κι αλλιώς τελειώνουμε. Εγώ, ξέρετε, είμαι πολύ σύντομος.

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο.

**ΛΙΑΝΑ ΚΑΝΕΛΛΗ:** Στην τροπολογία δεν είμαστε; Δεν είμαστε σε κατάλογο. Έχουν απαντήσει ήδη οι Υπουργοί. Το τινάξατε στον αέρα και ήταν ήδη τιναγμένο!

**ΠΡΟΕΔΡΕΥΩΝ (Γεώργιος Βαρεμένος):** Έχετε δίκιο, κυρία Κανέλλη. Δεν είμαστε σε κατάλογο. Συμφωνώ μαζί σας. Είναι δική μου ευθύνη.

Κύριε Παπαχριστόπουλε, είναι αναγκαίο; Μην ανοίξουμε και άλλον κύκλο εκτός διαδικασίας.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είμαι Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Βαρεμένος):** Το ξέρω. Όμως, δεν ζητήσατε τον λόγο και τώρα πράγματι θα σας αδικήσω εάν δεν κάνω παρέκβαση και για εσάς. Τι να κάνουμε!

Έχετε τον λόγο παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Όχι. Εάν η κ. Κανέλλη ενίσταται, εγώ δεν μιλάω καθόλου.

**ΛΙΑΝΑ ΚΑΝΕΛΛΗ:** Άστα αυτά! Εγώ προσωπικά παιχνιδάκια δεν παίζω! Δεν το έχω και ανάγκη!

**ΠΡΟΕΔΡΕΥΩΝ (Γεώργιος Βαρεμένος):** Έχει δίκιο η κ. Κανέλλη. Είναι δική μου ευθύνη. Έχει δίκιο, κύριε Παπαχριστόπουλε.

**ΛΙΑΝΑ ΚΑΝΕΛΛΗ:** Δεν είναι διαδικασία αυτή. Όποιος βλέπει φως μπαίνει! Εγώ προσωπικά έχω κάτι να κερδίσω; Έχω ψηφίσει. Θέλω να φύγω. Σοβαρολογείτε τώρα;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ποτέ δεν εξαντλώ τον χρόνο.

**ΛΙΑΝΑ ΚΑΝΕΛΛΗ:** Να μην κάνεις αναφορές επί προσωπικού. Θα με υποχρεώσεις να πάρω τον λόγο. Η αναφορά επί προσωπικού, βάσει Κανονισμού, με υποχρεώνει να πάρω τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, είναι γεγονός ότι δεν υπάρχει ωριμότητα. Δεν υπάρχει ωριμότητα. Δεν υπάρχει.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μίλησαν όλοι; Έχω ζητήσει ήδη τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Δεν μίλησαν. Να συμβάλλετε κι εσείς στη διαδικασία.

**ΧΡΗΣΤΟΣ ΠΑΠΠΑΣ:** Δεν θα απασχολήσω την κ. Χρυσοβελώνη. Μην ταράζεστε. Θέλω να μιλήσω για τον κ. Καμμένο.

Έχετε μία κοινοβουλευτική εμπειρία είκοσι τριών ετών, όπως είπατε κι εσείς. Θέλω να καταλάβετε το εξής. Είναι απλό. Δεν είστε μόνος σας. Δηλαδή, εσείς τις ερωτήσεις δεν τις κοιτάτε μόνο εσείς. Είμαστε άλλοι διακόσιοι ενενήντα εννιά. Για παράδειγμα, σήμερα εσείς εννοείτε ότι απαντήσατε στη γραπτή ερώτηση που έχω κάνει για το θέμα των διπλωμάτων. Εγώ έτσι το εννοώ, όπως το είπατε. Όντως απαντήσατε. Εσείς είπατε «θα απαντώ στο Κοινοβούλιο». Έτσι δεν είπατε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Όταν είναι επίκαιρες.

**ΧΡΗΣΤΟΣ ΠΑΠΠΑΣ:** Για τις γραπτές είπατε «τις απαντώ».

**ΠΡΟΕΔΡΕΥΩΝ (Γεώργιος Βαρεμένος):** Κύριε Παππά, δεν είναι το θέμα μας αυτό. Κατά παρέκβαση το έβαλε ο κύριος Υπουργός. Και το δέχθηκα.

**ΧΡΗΣΤΟΣ ΠΑΠΠΑΣ:** Κατά παρέκβαση. Βάλτε το ένα λεπτό.

Αύριο-μεθαύριο έρχεται ένας Βουλευτής και κάνει μία παρόμοια ερώτηση. Δεν υπάρχει κανιβαλισμός. Δεν βλέπει τι ερωτήσεις κάνει ο άλλος ντε και καλά. Δηλαδή, μπορώ να παρακολουθήσω τι κάνουν οι υπόλοιποι διακόσιοι ενενήντα εννιά; Όχι. Έχω αυτή την πληροφόρηση ότι ένας άλλος Βουλευτής είχε κάνει την ίδια ερώτηση. Δεν θα του απαντήσετε; Είπε συνάδελφος προηγουμένως ότι είναι απαράδεκτο να μην απαντώνται ερωτήσεις. Συμφωνώ, λοιπόν.

Δεύτερον, το θέμα των εθνικών θεμάτων. Συμφωνώ απολύτως. Υπάρχουν και πράγματα που δεν πρέπει να αγγίζονται, αλλά πρέπει να υπάρχει και ενημέρωση. Σε ό,τι αφορά στο κόμμα μας δεν έχουμε προσκληθεί για ενημέρωση στο Υπουργείο Εθνικής Αμύνης και το ξέρετε. Θεσμικά, δηλαδή, αυτό είναι απαράδεκτο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Σας καλώ να συμβάλλετε στο να τελειώσει η διαδικασία.

**ΑΝΔΡΕΑΣ ΛΟΒΕΡΔΟΣ:** Δεν συμβάλλω.

Θα πάρω τον λόγο πριν μιλήσουν οι Υπουργοί.

**ΠΡΟΕΔΡΕΥΩΝ (Γεώργιος Βαρεμένος):** Έκλεισαν οι Υπουργοί.

**ΦΩΤΕΙΝΗ ΒΑΚΗ:** Αν είναι να πάρουν τον λόγο να τον πάρουμε κι εμείς οι Κοινοβουλευτικοί Εκπρόσωποι.

**ΛΙΑΝΑ ΚΑΝΕΛΛΗ:** Να τον πάρουμε κι εμείς τον λόγο. Ή θα ακολουθήσουμε τη διαδικασία κανονικά ή θα πάρουμε όλοι τον λόγο για να δευτερολογήσουμε.

**ΑΝΔΡΕΑΣ ΛΟΒΕΡΔΟΣ:** Δεν υπάρχει τίποτα που να κλείνει.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Λοβέρδο, πάρτε τον λόγο για ένα λεπτό μόνο.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κάναμε μία παρατήρηση σχετικά με τη λειτουργία της ΡΑΕ στον αρμόδιο υπουργό. Ο αρμόδιος Υπουργός εισηγήθηκε την τροπολογία του κι έφυγε.

**ΠΡΟΕΔΡΕΥΩΝ (Γεώργιος Βαρεμένος):** Δεν είναι εδώ τώρα. Σας παρακαλώ πάρα πολύ.

**ΑΝΔΡΕΑΣ ΛΟΒΕΡΔΟΣ:** Ο αρμόδιος Υπουργός επαναλαμβάνω εισηγήθηκε την τροπολογία του και έφυγε. Μάλιστα, αν άκουσα καλά –και ζητώ διόρθωση αν δεν έχω ακούσει καλά- ο συνάδελφος των Ανεξαρτήτων Ελλήνων του έκανε μία παρατήρηση για νομοτεχνικό θέμα, ότι δηλαδή επισημαίνεται παράγραφος μη υπάρχουσα στη συγκεκριμένη νομοθεσία.

Ως προς αυτό θα απαντήσει ο Υπουργός Εθνικής Αμύνης που κάθεται εδώ και που ήρθε στην επιτροπή; Όπως λέμε το κακό, θα λέμε και το καλό για να είμαστε αξιόπιστοι. Σέβεται το Κοινοβούλιο. Θα απαντήσει για λογαριασμό του Υπουργού Περιβάλλοντος κι άλλων θεμάτων, στον οποίο κάνουμε κριτική και δεν είναι εδώ να απαντήσει σε παρατήρηση Βουλευτή της Πλειοψηφίας για νομοτεχνική αβλεψία. Τι θα ψηφίσουμε όσοι βιαζόμαστε;

**ΠΡΟΕΔΡΕΥΩΝ (Γεώργιος Βαρεμένος):** Κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Μην με διακόπτετε παρακαλώ για να ολοκληρώσω.

Δεν πρόλαβα να μιλήσω για το ζήτημα του διπλώματος στα δεκαεφτά σεβόμενος στο χρόνο.

Ως προς το ζήτημα αυτό νομίζω ότι δημιουργήθηκε ένας κοινός τόπος. Ο κοινός τόπος λέει σε μία ενδιαφέρουσα πρόταση να πάμε με την τακτική νομοθετική διαδικασία. Έχει ενδιαφέρον.

Για τα θέματα της ποινικής ευθύνης που ανέφερε ο κ. Καμμένος έχω άποψη. Δεν υπάρχει θέμα. Για τα θέματα της αστικής ευθύνης θα το δούμε. Για τα θέματα δε των ικανοτήτων και των δεξιοτήτων ας μιλήσουν οι αρμοδιότεροι. Υπάρχουν χώρες που το δίπλωμα το έχουν στα δεκαέξι. Άρα, λοιπόν, να το αντιμετωπίσουμε με τη διεθνή εμπειρία, ούτως ώστε αν χρειάζεται να εκσυγχρονιστεί η σχετική νομοθεσία. Μπορεί να μην χρειάζεται. Ακούστηκε καλά αυτό. Ας το δούμε.

Ως προς το Υπουργείο Υποδομών, δεν μπορεί, κύριε συνάδελφε της Πλειοψηφίας, που διαμαρτύρεστε για τον δεύτερο αυτό κύκλο συζητήσεων, να μην γίνει κι από τη δική μας την πλευρά για δεύτερη φορά η παρατήρηση που έκανε ο κ. Λυκούδης και που ακούστηκε κι από άλλα κόμματα, αν δεν με απατά η πρόσφατη μνήμη μου.

Είναι δυνατόν όταν ασκείται μία εύλογη και μάλιστα πολύ ήπια κριτική στην Κυβέρνηση για καθυστέρηση να μας απαντάει ότι βρισκόμαστε σε άλλη Αίθουσα επειδή δεν συνεκτιμούμε ότι την ευθύνη την έχει το Υπουργείο Οικονομικών; Είναι δυνατόν;

Κύριε Πρόεδρε, εσείς που είστε στην Έδρα, είναι δυνατόν να υπάρχει Βουλευτής ή Υπουργός που να αγνοεί ότι η κριτική απευθύνεται στον έχοντα τη νομοθετική πρωτοβουλία;

Εσείς ήρθατε εδώ. Δεν ήρθε το Υπουργείο Οικονομικών. Εσείς θα τα ακούσετε και τα καλά και τα κακά. Σας ψηφίζουμε την τροπολογία και μας μιλάτε και από πάνω; Δηλαδή, πώς μπορούμε σε αυτήν την Αίθουσα να συνεννοηθούμε; Θα δεχθείτε την κριτική. Μας λέτε ότι φταίει το Υπουργείο Οικονομικών. Και λοιπόν; Η ευθύνη της Κυβέρνησης είναι συλλογική. Την αναλαμβάνετε εσείς; Εσείς έχετε την νομοθετική πρωτοβουλία. Να είστε πιο προσεκτικοί.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Λοβέρδο. Ευχαριστούμε πολύ.

Κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Η διαδικασία γίνεται με έναν τρόπο ο οποίος προσομοιάζει με κοινοβουλευτικό έλεγχο.

**ΠΡΟΕΔΡΕΥΩΝ (Γεώργιος Βαρεμένος):** Ανέλαβα την ευθύνη, κυρία Κανέλλη.

**ΛΙΑΝΑ ΚΑΝΕΛΛΗ:** Ακούστε με. Αναλάβατε την ευθύνη.

Κατ’ αυτήν την έννοια, λοιπόν, κι επειδή δεν θέλω να πάρω τον λόγο επί προσωπικού –παρότι θα το δικαιούμουν από τον Κανονισμό- σας παρακαλώ πάρα πολύ να χορηγήσετε στον αγαπητό συνάδελφο το δικαίωμα να μιλήσει στον χρόνο τον δικό μου ως Κοινοβουλευτικού Εκπροσώπου. Διότι αν ήταν να βάλω άσχετα θέματα, θα έβαζα τις εκατό τροπολογίες του ΚΚΕ, για τις οποίες δεν έχει ψηφίσει η Κυβέρνηση και το πολύ μείζον εθνικό θέμα, για μένα, αυτήν τη στιγμή, την πυρκαγιά στην Κύπρο, για την οποία, ανάμεσα στις ασχετολογίες, δεν έχω ακούσει μία κουβέντα όπου και θα μπορούσαμε εφόσον παράγουμε βίντεο επικαιρότητας επί ψευδών αντιπαραθέσεων.

Μένει ένα λεπτό να μιλήσει ο άνθρωπος, να μην νομίζει ότι είχα και κανέναν λόγο να του κλείσω το στόμα. Επειδή είμαι και ειδική στα πάνελ, να μην χαλάσω το ευρύ πάνελ σήμερα εδώ. Έλεος!

**ΠΡΟΕΔΡΕΥΩΝ (Γεώργιος Βαρεμένος):** Κυρία Κανέλλη, δεν χρειάζεται να του δανείσετε τον χρόνο σας, γιατί έχει την ιδιότητα του Κοινοβουλευτικού Εκπροσώπου.

Ορίστε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Μακριά από μένα η λέξη αλαζονεία. Επειδή ακριβώς εμείς σαν Κοινοβουλευτική Ομάδα συγκυβερνάμε, πιστεύω ότι πρέπει να δίνουμε και το καλύτερο παράδειγμα. Παρ’ όλα αυτά θεωρώ λήξαν το θέμα και ξέρει η κ. Κανέλλη πόσο πολύ την εκτιμώ και θέλω να πιστεύω ότι και αυτή είναι σωστή.

Θέλω να πω, λοιπόν, τα εξής, πολύ γρήγορα: Χαίρομαι, κύριε Πρόεδρε, που έστω και με κάποιες αντιρρήσεις υπάρχει μία ομοφωνία σε ορισμένα πράγματα και είναι μία όμορφη στιγμή του Κοινοβουλίου. Δεν ήθελα να πω πολλά. Αυτό ήθελα να πω.

Θέλω να τονίσω και να ανεβάσω πάρα πολύ το εξής: Πρόσφατα δολοφονήθηκε μία Βουλευτίνα των Εργατικών, παλιά ακτιβίστρια της Oxfam. Ξέρετε τι αποφάσισαν τα άλλα κόμματα του βρετανικού Κοινοβουλίου, που θα έπρεπε να γίνουν εκλογές γι’ αυτήν την έδρα; Να μην βάλουν υποψηφίους, έναν φόρο τιμής στον τρόπο που χάθηκε και μία αρχοντική συμπεριφορά των αντιπολιτευόμενων κομμάτων…

**ΠΡΟΕΔΡΕΥΩΝ (Γεώργιος Βαρεμένος):** Ποιο θέμα έχουμε να βάλουμε σήμερα; Άλλο θέμα έχουμε;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούστε, ακούστε. Τελειώνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μένω σε αυτό που είπατε, ότι είμαστε μία ωραία ατμόσφαιρα. Τελειώστε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Εγώ πιστεύω ότι ωραία τελειώνει. Ο κ. Βρούτσης έβαλε ένα θέμα. Λέω το εξής εγώ: Φεύγω. Έχει ψηφιστεί αυτό. Έχει λήξει το θέμα. Πιστεύω ότι υπάρχει ομοφωνία, κύριε Πρόεδρε, και λέω το εξής: ότι πράγματι θα πρέπει κάποιοι να δουλέψουμε σε αυτό εδώ το Κοινοβούλιο, χωρίς χαρακτηρισμούς, χωρίς οξείες γωνίες, χωρίς πόλωση, γιατί καμμιά φορά η λεκτική βία φέρνει και τη φυσική. Χειροπιαστό παράδειγμα αυτό που έγινε σε σχέση με αυτό που είπε ο κ. Βρούτσης και που συμφωνώ μαζί του. Να χαμηλώσουν οι τόνοι σε αυτήν την Αίθουσα και δεν θέλω να πω τίποτα άλλο.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ για τον σεβασμό του χρόνου.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Χρυσοβελώνη.

**ΜΑΡΙΝΑ ΧΡΥΣΟΒΕΛΩΝΗ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κύριε Λοβέρδο, απευθύνομαι σε σας και στον συνάδελφό σας, τον κύριο Βουλευτή, δεν καταλάβατε τι είπα. Δεν είπα, λοιπόν, σε καμμία περίπτωση ότι η ευθύνη βαρύνει τον Υπουργό Οικονομικών. Είπα κάτι τέτοιο; Είπα ότι η καθυστέρηση οφείλετο στην εναντίωση που υπήρχε από την πλευρά των τεχνικών κλιμακίων να προσυπογράψουν και να δεχτούν αυτά τα οποία εμείς τους προτείναμε.

Όπως βλέπετε, τη συγκεκριμένη τροπολογία την προσυπογράφει και ο Υπουργός Οικονομικών. Ο Υπουργός, λοιπόν, Οικονομικών, ο οποίος είχε όλο το Υπουργείο Οικονομικών στο τιμόνι, στη διαπραγμάτευση όλη αυτήν την οποία έγινε, δεν ήταν δυνατό να προσυπογράψει από τη στιγμή κατά την οποία υπήρχε αντίθετη άποψη από τα τεχνικά κλιμάκια. Δεν με ακούσατε ότι σας είπα ότι σε όλες αυτές τις διαπραγματεύσεις και τις επαφές που έγιναν με τα τεχνικά κλιμάκια, το Υπουργείο Οικονομικών ήταν εκεί, ήταν παρόν, και έδωσε τη μάχη μαζί με μας.

Όταν, όμως, επρόκειτο να συζητηθεί -ήρθε δυο, τρεις φορές να συζητηθεί- παρόμοια τροπολογία, είπαμε να απευθυνθούν στο Υπουργείο Οικονομικών ως περισσότερο αρμόδιο, διότι, όπως βλέπετε, συνεπάγεται οικονομική δαπάνη. Επομένως, λόγω της οικονομικής δαπάνης που συνεπάγεται, από την στιγμή που υπήρχε άρνηση των θεσμών, δεν μπορούσε να προχωρήσει η διαδικασία. Αυτό δεν σημαίνει ότι εμείς ρίχνουμε την ευθύνη, όπως είπατε, στο Υπουργείο Οικονομικών. Προς Θεού! Η ευθύνη, αν μπορεί να θεωρηθεί ως ευθύνη, εστιάζεται στην άρνηση των τεχνικών κλιμακίων.

Κλείνοντας, θα ήθελα να πω ότι εγώ ως Υφυπουργός δεν έχω κανένα πρόβλημα, όταν έχω κάνει κάποιο λάθος ή έχω χρονοτριβήσει σε κάτι, να αποδεχτώ τις ευθύνες μου. Δεν μπορώ, όμως, να αποδεχτώ ευθύνες οι οποίες δεν αναλογούν ούτε στο δικό μας το Υπουργείο, αλλά ούτε και στο Υπουργείο Οικονομικών.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Παρά τις αντιπαραθέσεις, νομίζω ότι έγινε μια καλή συζήτηση σήμερα.

Θέλω πάντως να πω ότι είναι άδικο να λέγεται ότι η Κυβέρνηση δεν σέβεται τη Βουλή. Ίσα ίσα ο Πρωθυπουργός θέλω να θυμίσω ότι βρίσκεται πολύ συχνά στη Βουλή και σε κοινοβουλευτικό έλεγχο. Να θυμίσω ότι ο κ. Σαμαράς δεν ήρθε ούτε μία φορά ως Πρωθυπουργός στη Βουλή. Ούτε μία φορά.

Θα ήταν πολύ καλύτερο αντί να γίνονται συζητήσεις από τα μέσα ενημέρωσης και ο Αρχηγός της Αξιωματικής Αντιπολίτευσης να είναι εδώ, να είναι εδώ και κατά τη διάρκεια των συζητήσεων του νομοθετικού έργου, της προ ημερησίας διάταξης στη Βουλή.

Ήθελα να θυμίσω ότι ο Κωνσταντίνος Μητσοτάκης ερχόταν εδώ στον κοινοβουλευτικό έλεγχο…

**ΛΙΑΝΑ ΚΑΝΕΛΛΗ:** Κύριε Υπουργέ, μην το παίζετε και εσείς το παιχνίδι! Έλεος δηλαδή!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας- Πρόεδρος των Ανεξαρτήτων Ελλήνων):** ...ερχόταν εδώ στον κοινοβουλευτικό έλεγχο από τις 18:00 η ώρα.

**ΛΙΑΝΑ ΚΑΝΕΛΛΗ:** Φαίνεται τελικά ποιος το ξεκίνησε.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας-Πρόεδρος των Ανεξαρτήτων Ελλήνων):** Κυρία Κανέλλη, δεν είναι κακό να γίνεται διάλογος. Εδώ πέρα φτάσαμε να μιλάμε για φιλανδοποίηση.

**ΛΙΑΝΑ ΚΑΝΕΛΛΗ:** Δεν είναι διάλογος. Να κάνετε την ιστορική, προσωπική σας διαδρομή από τη Νέα Δημοκρατία στους ΑΝΕΛ και από τους ΑΝΕΛ στην Κυβέρνηση δεν έχει καμμία σχέση με την συνεδρίαση! Έλεος δηλαδή!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Επειδή με προκαλείτε, θα σας θυμίσω ότι κάποτε με το ΚΚΕ εσωτερικού λέγαμε: «Οι κομμουνιστές δεν είναι στρατοκράτες, ανοίξτε τις πόρτες στους εργάτες» και ήσασταν μαζί τότε. Να είστε καλά!

**ΠΡΟΕΔΡΕΥΩΝ (Γεώργιος Βαρεμένος):** Αυτό και αν είναι πάνελ τώρα! Όλοι να είστε καλά!

Θα ήθελα να κάνω κάποιες ανακοινώσεις προς το Σώμα.

Ο Βουλευτής κ. Ανδρέας Κατσανιώτης ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Η Βουλευτής κ. Φωτεινή Αραμπατζή ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τη ζητηθείσα άδεια.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στην Βουλή σύμφωνα με το άρθρο 86 του Συντάγματος και τον ν.3126/2003 (Ποινική Ευθύνη Υπουργών), όπως ισχύει, στις 21-6-2016 ποινική δικογραφία που αφορά τον τέως Υπουργό Ναυτιλίας και Αιγαίου κ. Μιλτιάδη Βαρβιτσιώτη.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM) και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Εξηγήστε μου εσείς τώρα: Εμείς λέμε «όχι» στην σύμβαση, «παρών» στην μια τροπολογία και «ναι» στην άλλη. Αφού τα κάνετε ένα, πώς να ψηφίσω;

**ΠΡΟΕΔΡΕΥΩΝ (Γεώργιος Βαρεμένος):** Κοιτάξτε να δείτε. Εάν υπάρχει αντίρρηση, κυρία Κανέλλη,…

**ΛΙΑΝΑ ΚΑΝΕΛΛΗ:** Σας ξαναλέω. Πώς θα ψηφίσω;

**ΠΡΟΕΔΡΕΥΩΝ (Γεώργιος Βαρεμένος):** Ακούστε με.

**ΛΙΑΝΑ ΚΑΝΕΛΛΗ:** Καταλαβαίνετε τώρα τι συμβαίνει;

**ΠΡΟΕΔΡΕΥΩΝ (Γεώργιος Βαρεμένος):** Σας καταλαβαίνω.

**ΛΙΑΝΑ ΚΑΝΕΛΛΗ:** Όχι. Εκ των πραγμάτων η σύμβαση συμπαρασύρει και τις τροπολογίες.

**ΠΡΟΕΔΡΕΥΩΝ (Γεώργιος Βαρεμένος):** Ακούστε να σας πω: Εάν οποιοσδήποτε είχε θέσει θέμα για διαχωρισμό της ψηφοφορίας, θα το δεχόμουν. Με την έννοια, δηλαδή…

**ΛΙΑΝΑ ΚΑΝΕΛΛΗ:** Δεν μπορείτε να τα διαχωρίσετε πρακτικά. Εξηγώ όμως, πώς θα καταγράψετε την ψήφο του Κομμουνιστικού Κόμματος από την ώρα που στις συμβάσεις δεν επιτρέπεται άρθρο;

**ΠΡΟΕΔΡΕΥΩΝ (Γεώργιος Βαρεμένος):** Σας καταλαβαίνω απόλυτα. Επομένως, τι προτείνετε, κυρία Κανέλλη;

**ΛΙΑΝΑ ΚΑΝΕΛΛΗ:** Να το καταγράψετε διά τας αρχάς και τίποτα άλλο.

**ΠΡΟΕΔΡΕΥΩΝ (Γεώργιος Βαρεμένος):** Το καταγράφω.

**ΛΙΑΝΑ ΚΑΝΕΛΛΗ:** Είναι ανόητο.

**ΠΡΟΕΔΡΕΥΩΝ (Γεώργιος Βαρεμένος):** Καταγράφεται.

**ΛΙΑΝΑ ΚΑΝΕΛΛΗ:** Σας είπα την ψήφο μου: «Όχι» στη σύμβαση, «ναι» στην υπόθεση του Υπουργείου Συγκοινωνιών, «παρών» στην υπόθεση της ΡΑΕ. Από εκεί και ύστερα, η ιστορία θα γράψει από κάτω τα ορνιθοσκαλίσματα της διαδικασίας, αλλά μου είναι παντελώς αδιάφορο.

**ΠΡΟΕΔΡΕΥΩΝ (Γεώργιος Βαρεμένος):** Ακούστε με. Είναι οριακή η διαδικασία. Για πρακτικούς λόγους κάνουμε αυτό που κάνουμε. Καταγράφεται αυτό που είπατε. Πάμε παρακάτω.

Συνεχίζουμε την ψήφιση όσον αφορά την αρχή του νομοσχεδίου.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, το νομοσχέδιο του Υπουργείου Εθνικής Άμυνας: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM) και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών.

Ερωτάται το Σώμα: Γίνεται δεκτό το άρθρο πρώτο ως έχει;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Ως προείπα.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, το άρθρο πρώτο έγινε δεκτό ως έχει κατά πλειοψηφία.

Ήρθαμε τώρα, κυρία Κανέλλη, στο θέμα που θέσατε.

Ερωτάται στο Σώμα: Γίνεται δεκτή η τροπολογία με γενικό αριθμό 498 και ειδικό 35, ως έχει;

**ΕΛΕΝΗ ΣΤΑΜΑΤΑΚΗ:** Δεκτή, δεκτή.

**ΑΘΑΝΑΣΙΟΣ ΚΑΒΒΑΔΑΣ:** Δεκτή, δεκτή.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτή, δεκτή.

**ΛΙΑΝΑ ΚΑΝΕΛΛΗ:** Όπως μίλησα, κύριε Πρόεδρε. Δεκτή.

**ΣΠΥΡΙΔΩΝ ΛΥΚΟΥΔΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς, η τροπολογία με γενικό αριθμό 498 και ειδικό 35 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιον άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 504 και ειδικό 36 ως έχει;

**ΕΛΕΝΗ ΣΤΑΜΑΤΑΚΗ:** Δεκτή, δεκτή.

**ΑΘΑΝΑΣΙΟΣ ΚΑΒΒΑΔΑΣ:** Δεκτή, δεκτή.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτή, δεκτή.

**ΛΙΑΝΑ ΚΑΝΕΛΛΗ:** Παρών.

**ΣΠΥΡΙΔΩΝ ΛΥΚΟΥΔΗΣ:** Δεκτή, δεκτή.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτή, δεκτή.

**ΙΩΑΝΝΗΣ ΣΑΡΙΔΗΣ:** Δεκτή, δεκτή.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 504 και ειδικό 36 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιον άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Δεκτό, δεκτό.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM) και άλλες διατάξεις» έγινε δεκτό επί της αρχής και επί των άρθρων.

Κυρίες και κύριοι συνάδελφοι, δέχεσθε στο σημείο αυτό να ψηφίσουμε το νομοσχέδιο και στο σύνολό του;

**ΠΑΝΑΓΙΩΤΗΣ ΜΗΤΑΡΑΚΗΣ:** Σήμερα;

**ΠΡΟΕΔΡΕΥΩΝ (Γεώργιος Βαρεμένος):** Τι είπατε; Δεν σας άκουσα.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, υπάρχει προσθήκη νέου άρθρου. Βάσει του 104, πάει στην επόμενη συνεδρίαση η ψήφιση στο σύνολο. Το έχουμε συζητήσει πολλές φορές αυτό.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να έχουμε αύριο το πρωί συνεδρίαση;

**ΠΑΝΑΓΙΩΤΗΣ ΜΗΤΑΡΑΚΗΣ:** Όχι, τη Δευτέρα, που υπάρχει νομοσχέδιο. Γιατί; Είναι τόσο κατεπείγον;

**ΠΡΟΕΔΡΕΥΩΝ (Γεώργιος Βαρεμένος):** Αύριο το πρωί.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαρίστως, εδώ θα είμαστε.

**ΠΡΟΕΔΡΕΥΩΝ (Γεώργιος Βαρεμένος):** Οι υπόλοιποι συμφωνείτε; Κάναμε ολόκληρη συζήτηση, κύριε Μηταράκη.

**ΛΙΑΝΑ ΚΑΝΕΛΛΗ:** Με συγχωρείτε, έχει τιναχτεί μέχρι τώρα η διαδικασία. Εσείς θέλετε να ξανακάνουμε τη διαδικασία για να την ξανατινάξετε;

**ΠΡΟΕΔΡΕΥΩΝ (Γεώργιος Βαρεμένος):** Δικαιούμαι, κύριε Μηταράκη, να πω ότι δεν ήσασταν στην Αίθουσα. Δεν ήσασταν στην Αίθουσα.

**ΠΑΝΑΓΙΩΤΗΣ ΜΗΤΑΡΑΚΗΣ:** Πώς δεν ήμουν;

**ΛΙΑΝΑ ΚΑΝΕΛΛΗ:** Δεν ήσασταν στην Αίθουσα. Επομένως, λέμε «ναι» τώρα και τελειώνει η ιστορία.

**ΠΡΟΕΔΡΕΥΩΝ (Γεώργιος Βαρεμένος):** Με συγχωρείτε. Δεν ήσασταν στην Αίθουσα και προχωράμε.

**ΑΝΔΡΕΑΣ ΛΟΒΕΡΔΟΣ:** Έχει δίκιο, κύριε Πρόεδρε, αλλά δεχθήκαμε τη διαδικασία στην αρχή.

**ΠΡΟΕΔΡΕΥΩΝ (Γεώργιος Βαρεμένος):** Αυτό λέω.

**ΑΝΔΡΕΑΣ ΛΟΒΕΡΔΟΣ:** Την επόμενη φορά, όμως…

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Λοβέρδο, ειπώθηκαν αρκετά. Όμως, δεν ήταν εδώ ο κ. Μηταράκης. Ήταν και δεν ήταν. Σας παρακαλώ πολύ.

**ΛΙΑΝΑ ΚΑΝΕΛΛΗ:** Γίνεται δεκτό κατ’ εξαίρεση σήμερα.

**ΠΡΟΕΔΡΕΥΩΝ (Γεώργιος Βαρεμένος):** Προχωράμε στο σύνολο, λοιπόν.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Δεκτό, δεκτό.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 98α)

**ΠΡΟΕΔΡΕΥΩΝ (Γεώργιος Βαρεμένος):** Προχωρούμε στην επόμενη κύρωση, για την Φινλανδία, χωρίς φινλανδοποιήση.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού».

Ερωτάται το Σώμα: Γίνεται δεκτό το νομοσχέδιο;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 100α)

**ΠΡΟΕΔΡΕΥΩΝ (Γεώργιος Βαρεμένος):** Προχωρούμε στην τρίτη κύρωση.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ΑΤΗΕΝΑ όσον αφορά στις Υπηρεσίες Μετακινήσεων και Μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)».

Ερωτάται το Σώμα: Γίνεται δεκτό το νομοσχέδιο;

**ΕΛΕΝΗ ΣΤΑΜΑΤΑΚΗ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Κατά πλειοψηφία.

**ΑΝΔΡΕΑΣ ΛΟΒΕΡΔΟΣ:** Δεκτό, δεκτό.

**ΛΙΑΝΑ ΚΑΝΕΛΛΗ:** Κατά πλειοψηφία.

**ΣΠΥΡΙΔΩΝ ΛΥΚΟΥΔΗΣ:** Δεκτό, δεκτό.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Δεκτό, δεκτό.

**ΙΩΑΝΝΗΣ ΣΑΡΙΔΗΣ:** Δεκτό, δεκτό.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εθνικής Άμυνας: «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ΑΤΗΕΝΑ όσον αφορά στις Υπηρεσίες Μετακινήσεων και Μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 102α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 11.58΄ λύεται η συνεδρίαση για αύριο, ημέρα Πέμπτη 23 Ιουνίου 2016 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**